Pengguna rokok elektronik, vape berisiko alami kecederaan paru-paru

Menteri Kesihatan, Khairy Jamaluddin berkata, EVALI mula didiagnosis pada 2019 di Amerika Syarikat dengan 2,800 kes kecederaan paru-paru dan 68 kematian disahkan melibatkan pengunaan rokok elektronik dan vape.

Bagi kes EVALI di Malaysia pula, beliau memaklumkan dua kes dilaporkan pada 2019, lapan pada 2021 manakala empat kes direkodkan dalam tempoh Jun hingga September lepas.

“EVALI adalah benda serius dan jangan ada org pertikai EVALI ini… ada sesetengah pihak contohnya pihak industri kata tidak wujud EVALI.

“Kita tahu ada bukti saintifik yang vape ini bukan perkara yang datang tanpa mudarat. Kita juga tidak tahu apa yang ada dalam cecair vape itu,” katanya ketika berucap melancarkan Panduan Amalan Klinikal Pengurusan EVALI di sini hari ini.

Khairy berkata berdasarkan Kajian Kesihatan dan Morbiditi Kebangsaan (NHMS) pada 2019, terdapat kira-kira 1.1 juta pengguna rokok elektronik atau vape di Malaysia.

Katanya terdapat dua kriteria utama yang perlu ada bagi diagnosa EVALI iaitu sejarah pendedahan kepada rokok elektronik atau vape dan terdapat perubahan radiologi pada x-ray atau CT-Scan paru-paru.

“Pengesanan dan rawatan awal boleh diberikan kepada pesakit yang disahkan menghidap EVALI supaya komplikasi jangka panjang dapat dikurangkan dan seterusnya mengurangkan kos rawatan. Anggaran kos bagi merawat seorang pesakit EVALI yang dimasukkan ke hospital selama empat hari adalah sebanyak RM50,297.37,” katanya.

Khairy berkata penggunaan rokok elektronik atau vape juga boleh menyebabkan gejala selain gejala pernafasan seperti kebas anggota badan, berdebar-debar dan halusinasi.

“Keadaan ini sangat berisiko dan dapat meningkatkan kadar morbiditi dan kematian,” katanya menambah, Kementerian Kesihatan (KKM) kini memantau kes-kes gejala pernafasan berkaitan penggunaan rokok elektronik.

Mengenai Panduan Amalan Klinikal Pengurusan EVALI KKM, beliau berkata antara perkara yang dinyatakan di dalam panduan amalan klinikal itu termasuklah kriteria diagnosis, isu berkaitan analisis makmal, rawatan yang dapat diberikan serta panduan nasihat dan rujukan pesakit.

“Beberapa bahan lain turut dibekalkan seperti rujukan cepat saiz poket 8 muka surat, modul latihan dan panduan dalam memberikan latihan serta ceramah melalui berbagai platform media,” katanya. – BERNAMA


Wan Ahmad Fayhsal kemuka usul bincang keputusan DNAA Zahid

CYBERJAYA: Satu usul tergempar sudah dikemukakan di Dewan Rakyat bagi mendapatkan penjelasan daripada peguam negara berhubung keputusan melepas tanpa membebaskan (DNAA) Timbalan Perdana Menteri, Datuk Seri Dr Ahmad Zahid Hamidi.

Ahli Parlimen Machang, Wan Ahmad Fayhsal Wan Ahmad Kamal berkata, usul tersebut mustahak demi memelihara integriti kerajaan Persekutuan dan kedaulatan undang-undang Malaysia.

“Saya telah menghantar usul tergempar pada jam 8.30 pagi tadi untuk Dewan Rakyat yang akan bersidang pada 11 September ini untuk menangguhkan mesyuarat di bawah Peraturan Mesyuarat 18 (1) dan (2).

“Mari kita sama-sama tularkan agar usul ini dipertimbangkan oleh Yang Dipertua Dewan Rakyat. Berani kerana benar,” tulisnya dalam hantaran di laman Facebook pada Jumaat.

Pada Isnin, Ahmad Zahid yang juga Presiden UMNO dilepas tanpa dibebaskan oleh Mahkamah Tinggi daripada 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Hakim, Datuk Collin Lawrence Sequerah, melepas tanpa membebaskan Ahmad Zahid, 70 yang juga Menteri Kemajuan Desa dan Wilayah (KKDW), selepas membenarkan permohonan Timbalan Pendakwa Raya, Datuk Mohd Dusuki Mokhtar, yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid pada peringkat ini.

Author

Fazleen Safina Abd Jamil

View all posts

View all posts


Bukan Ustaz Hassan Saad, tapi admin ‘upload’ video Saifuddin

CYBERJAYA: Ahli Parlimen Baling, Hassan Saad tampil membuat permohonan maaf susulan video memaparkan Menteri Dalam Negeri, Datuk Seri Saifuddin Nasution dimuat naik di laman Facebooknya baru-baru ini.

Yang Dipertua PAS Baling itu menafikan hantaran tersebut dilakukan oleh dirinya, sebaliknya dimuat naik oleh ‘administrator‘ atau pentadbir halamannya.

“Assalamualaikum, mengambil maklum satu posting video di Facebook ini pada petang semalam (Rabu) telah menimbulkan rasa kurang senang ramai pihak.

“Ingin dijelaskan bahawa posting berkenaan bukanlah dilakukan oleh Ahli Parlimen Baling, YB Ustaz Hassan Saad tetapi oleh salah seorang admin bertugas.

“Justeru, pihak pengurusan ingin memohon maaf di atas kekhilafan yang telah berlaku dan akan memastikan perkara sebegini tidak berulang,” tulisnya di laman Facebook pada Khamis.

Bagi mengambil sikap tanggungjawab, katanya, pentadbir yang memuat naik hantaran berkenaan sudah pun diambil tindakan, iaitu tidak dibenarkan membuat sebarang hantaran bermula jam 7 malam Rabu.

“Sekali lagi kami pihak pengurusan memohon maaf di atas apa telah berlaku,” katanya.

Pada Rabu, video berdurasi 23 saat memaparkan Saifuddin bersama pasangan bukan Islam dimuat naik di laman Facebook Hassan, sebelum tular di media sosial.

Hantaran di Facebook Hassan turut mempersoalkan tentang sejak bila Saifuddin menjadi jurunikah kepada pasangan bukan Islam.

Video berkenaan sudahpun dipadam, manakala ruangan komen wakil rakyat PAS itu ditutup.

Jabatan Pendaftaran Negara (JPN) pada Rabu menegaskan, sesi pendaftaran perkahwinan yang dijalankan di JPN adalah berlandaskan undang-undang sivil di bawah Akta 164.

JPN berkata, proses pendaftaran Perkahwinan Sivil terbabit tidak melibatkan, tidak menyerupai, tidak melambangkan dan tidak dipengaruhi dengan mana-mana ritual keagamaan atau adat sesuatu kaum.

Pada masa sama, bekas Menteri Agama, Datuk Seri Dr Zulkifli Mohamad Al-Bakri turut mengesahkan bahawa, proses pendaftaran Perkahwinan Sivil itu hanyalah prosedur biasa di JPN dan sama sekali bukan upacara agama.

Author

View all posts


RISDA peruntuk RM800,000, prihatin masa depan anak pekebun kecil

ALOR GAJAH: Masa depan anak pekebun kecil Pihak Berkuasa Kemajuan Pekebun Kecil Perusahaan Getah (RISDA) terus diberi perhatian oleh kerajaan.

Ini kerana, generasi anak pekebun kecil RISDA juga bakal menjadi penyambung pemimpin dalam pelbagai sektor termasuk usahaniaga, pertanian, perladangan, kerajaan, dan swasta.

Justeru, Kementerian Pembangunan Luar Bandar (KPLB) melalui RISDA, terus menyediakan dana sebanyak RM800,000 untuk Skim Bantuan Pendidikan Yayasan RISDA bagi tempoh setahun.

Menterinya, Datuk Seri Mahdzir Khalid berkata, dana itu meliputi pelbagai skim dan biasiswa bagi keperluan sara hidup dan pendidikan.

Katanya, ia membabitkan Skim Insentif Pelajar berjumlah RM500 secara one-off, Bantuan Sara Hidup Pelajar bulanan (RM450) sepanjang pengajian serta Biasiswa Pelajar RM6,800 hingga RM13,800 setahun kepada pelajar Kolej Universiti Agrosains Malaysia (UCAM).

“Saya yakin, dengan inisiatif ini, ia menjadi pemangkin kepada generasi muda anak-anak pekebun kecil RISDA untuk terus menyambung pelajaran ke tahap lebih tinggi serta dapat membantu dalam melancarkan pengajian mereka di UCAM,” katanya.

Melalui yayasan sama, katanya, RISDA turut menyediakan Skim Bantuan komputer riba UCAM secara one-off dan Anugerah Yayasan RISDA berbentuk dermasiswa bernilai RM2,000 kepada pelajar cemerlang.

Beliau berkata demikian selepas mengadakan lawatan ke UCAM, di sini.

Terdahulu, beliau menyaksikan Majlis Pertukaran Dokumen Memorandum Persefahaman (MoU) antara pihak UCAM dan tiga rakan industri iaitu GrasiCili Plt, Uwais Cendawan Agrotech Enterprise dan Bitara Emas (M) Sdn Bhd.

MoU itu berkaitan program latihan industri dan penempatan kerja graduan UCAM, latihan profesional, penyelidikan dan pembangunan (R&D) serta kerjasama komersial.

Turut serta, Pengerusi RISDA, Datuk Seri Mohd Salim Mohd Sharif, Exco Pendidikan dan Teknologi Negeri Melaka, Datuk Rais Yasin dan Ketua Pengarah RISDA, Datuk Abdullah Zainal.

Sementara itu, Mahdzir berkata, RISDA memfokuskan bidang pendidikan sejak 65 tahun lalu menerusi pelbagai evolusi.

Katanya, ia selaras dengan perkembangan sistem pendidikan dan keperluan tenaga kerja dalam sektor pertanian negara khususnya perladangan getah.

“Saya difahamkan UCAM setakat ini berjaya melahirkan lebih 10,000 graduan berkhidmat di dalam agensi pertanian dan perladangan kerajaan serta swasta, dan tidak kurangnya ada juga kini bergelar usahawan dan jutawan,” katanya.

Bermula dengan Sekolah Latihan Getah pada tahun 1957, RISDA kini mempunyai UCAM yang juta satu-satunya Institusi Pengajian Tinggi Swasta (IPTS), khusus dalam bidang pertanian.

Author

Tun Puteh Wanti

View all posts

View all posts


‘Lipas tu comel’ – Budak nangis tengok bapa ‘katok’ lipas raih perhatian

CYBERJAYA: Video seorang kanak-kanak lelaki menangis selepas ayahnya membunuh seekor lipas menarik perhatian umum.

Menerusi perkongsian video TikTok @aqilahyusof, kelihatan anak lelakinya menangis teresak-esak atas kematian lipas itu.

“Kisahnya papa dia katok anak lipas dalam toilet. Bersungguh-sungguhlah dia menangis sebab lipas tu mati.

“Dia kesian dekat lipas tu, katanya lipas tu tak kacau orang pun. Dia punya sedih tu macam putus cinta, hailaa anak soleh mama sorang ni,” katanya.

Meskipun dipujuk ayahnya, anak kecil yang masih tidak berpuas hati dengan tindakan ayahnya dan mengatakan haiwan kecil itu tidak bersalah.

“Dah-dah la tu. masalahnya, kita bunuh satu, ada beribu lipas, lipas tu cepat membiak, tak payah nak kesian sangat. Kesian dekat diri sendiri dulu,” ujar ayahnya.

Sebaliknya, jawapan anak lelakinya itu membuatkan ibu dan ayahnya terkedu sementara.

“Lipas itu comel,” ucap anak kecil itu.

Menjengah di ruangan komen, rata-rata netizen terhibur dengan keletah kanak-kanak terbabit.

“Hahaha… saya ulang tengok, makcik first time jumpa budak nangis sebab kesian kat lipas,” komen netizen.

“Akak tak boleh dik, adik kata lipas tu comel. Mama dengan ayah dia pon speechless dia kata lipas tu comel,” kongsi netizen.

“Adik lipas tu memang comel tapi bila dia terbang dia bertukar dik,” luah netizen.

Author

Nurul Ain Japri

View all posts

View all posts


Luluskan usul tidak percaya Peguam Negara hak Majlis Peguam – Azalina

KOTA TINGGI: Tindakan Majlis Peguam meluluskan usul tidak percaya terhadap Peguam Negara Tan Sri Idrus Harun merupakan hak badan peguam berkenaan, kata Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.

Justeru, beliau berkata, kerajaan mesti terbuka dalam menerima kritikan rakyat ataupun badan profesional seperti badan peguam itu.

“(Malaysia) negara bebas. Saya, tak ada apa. Pada saya, hak masing-masing, persatuanlah. Kalau mereka percaya tu, percaya itulah, nak buat macam mana.

“Pada saya, kerajaan Malaysia Madani adalah kerajaan yang mengamalkan demokrasi dan kita mesti terbuka menerima kritikan daripada rakyat ataupun badan-badan profesional,” katanya kepada pemberita pada Majlis Rumah Terbuka Aidilfitri Parlimen Pengerang di Dewan KEJORA Bandar Penawar, di sini hari ini.

Ahli Parlimen Pengerang itu berkata, kerajaan Madani mestilah menjadi kerajaan yang bertanggungjawab dan menekankan kepada aspek ketelusan dan akauntabiliti.

Azalina berkata demikian ketika ditanya mengenai tindakan badan peguam itu yang meluluskan usul tidak percaya terhadap Idrus ketika Mesyuarat Agung Luar Biasa (EGM), dua hari lepas.

Pada EGM yang diadakan 10 Mei itu, Majlis Peguam dilaporkan meluluskan usul berkenaan atas alasan Peguam Negara gagal mempertahankan Badan Kehakiman serta menegakkan kedaulatan undang-undang.

Mengikut laporan media, dengan usul berkenaan ia turut memberi mandat kepada Majlis Peguam untuk memberikan notis kepada Idrus untuk membawa prosiding menghina mahkamah terhadap pihak yang bertanggungjawab melakukan serangan terhadap Badan Kehakiman, dengan serta-merta. – BERNAMA


China berjaya lancar satelit Zhongxing-1E

WENCHANG: China melancarkan satelit Zhongxing-1E menggunakan roket pembawa Long March-7A di Pusat Pelancaran Satelit Wenchang di pulau Hainan pada 9.18 malam Selasa.

Satelit itu memasuki orbit yang ditetapkan sekali gus menandakan kejayaan misi pelancaran itu.

Zhongxing-1E berfungsi untuk menyediakan perkhidmatan kepada pelanggan dalam bidang komunikasi, transmisi isyarat radio dan televisyen yang berkualiti tinggi.

Untuk rekod, ini ialah misi penerbangan ke- 437 bagi siri roket pembawa Long March.

Long Mac-7A ialah roket pembawa bersaiz sederhana generasi baharu China yang berkeupayaan menghantar satu hingga dua satelit serta mampu mengangkut muatan sekurang-kurangnya seberat tujuh tan metrik ke Orbit Transfer Geostasioner (GTO).

Menurut ketua pereka model roket itu, Wei Yuanming, Long March-7A adalah antara roket yang paling panjang dalam kalangan roket Long March dengan garis pusatnya  4.2 meter dan sepanjang 60.1 meter.

Pelancaran kali ini menyaksikan beberapa penambahbaikan dilakukan antaranya mengurangkan perpisahan penggalak daripada roket sebanyak sekali bagi lebih untuk menentukan lingkungan serpihan penggalak roket.

Selain itu, tempoh proses pelancaran juga berjaya dioptimumkan kepada 26 hari berbanding 32 hari sebelum ini. – BERNAMA


Guan Eng saran cuti khas 12 Ogos, mudahkan rakyat buang undi PRN

BUTTERWORTH: Pengerusi Kebangsaan DAP, Lim Guan Eng menyuarakan saranan agar 12 Ogos ini diisytihar sebagai cuti khas di Pulau Pinang.

Katanya, perkara itu penting bagi memudahkan rakyat menjalankan tanggungjawab membuang undi pada Pilihan Raya Negeri (PRN).

Tambah beliau, saranan itu dibuat kerana wujud kebimbangan peratusan keluar mengundi merundum sekali gus menyebabkan keputusan tidak berpihak kepada gabungan Pakatan Harapan (PH) dan Barisan Nasional (BN).

“Kita kena ambil berat, suka tak suka, rela tak rela kita kena terima hakikat iaitu kita bimbang tentang peratusan keluar undi, kalau peratusan keluar undi tidak seperti PRU15, kita bimbang mungkin keputusan tak memihak kepada pihak kita.

“Oleh sebab itu, kita kena pastikan semua penyokong kita dapat kembali (balik) untuk buang undi. Sungguhpun ada yang tak berapa rela, kita mesti yakinkan mereka dan saya harap manifesto (yang diumumkan malam tadi) dapat yakinkan penyokong kita dari luar untuk pulang membuang undi.

“Itu juga sebabnya saya ingin minta daripada rakan saya, Chow Kon Yeow (Ketua Menteri Pulau Pinang) untuk membolehkan rakan-rakan kita pulang dan membolehkan yang ada di sini boleh buang undi dengan kita harus isytiharkan hari pembuangan undi pada 12 Ogos ini sebagai satu cuti khas untuk Pulau Pinang,” katanya seperti dilapor Berita Harian.

Ahli Parlimen Bagan itu menyuarakan cadangan berkenaan ketika berucap pada Majlis Pelancaran Manifesto dan Pengenalan Calon-Calon Perpaduan di Pusat Konvensyen PICCA Butterworth Arena, di sini, malam tadi.

Mengulas lanjut, Guan Eng berkata, cadangan itu perlu dipertimbangkan memandangkan pemberian cuti seumpama itu bukanlah diberikan setiap tahun.

“Ini (cuti khas) bukanlah setiap tahun (diberikan) dan dalam tempoh lima tahun hanya sekali sahaja (cuti seumpama ini diberikan).

“Kita harus berikan segala kelonggaran untuk membolehkan sistem demokrasi dan rakyat menggunakan hak mereka membuang undi dengan sepenuhnya,” ujarnya.

Author

Diyana Rahip

View all posts

View all posts


Mahkamah Persekutuan mula dengar permohonan semakan Najib batal sabitan kes SRC

PUTRAJAYA:  Mahkamah Persekutuan hari ini mula mendengar permohonan Datuk Seri Najib Tun Razak untuk menyemak semula keputusan terdahulu tertuduh yang mengekalkan sabitan dan hukuman penjara 12 tahun serta denda kerana penyelewengan RM42 juta dana SRC International Sdn Bhd.

Bekas perdana menteri itu memohon untuk membatalkan keputusan yang dibuat oleh panel lima hakim Mahkamah Persekutuan yang diketuai Ketua Hakim Negara Tun Tengku Maimun Tuan Mat pada 23 Ogos tahun lepas atau agar rayuannya didengar semula.

Ketua Hakim Sabah dan Sarawak, Datuk Abdul Rahman Sebli mempengerusikan panel lima hakim terdiri daripada Hakim Mahkamah Persekutuan, Datuk Vernon Ong Lam Kiat, Datuk Rhodzariah Bujang dan Datuk Nordin Hassan.

Sementara itu, Hakim Mahkamah Rayuan, Datuk Abu Bakar Jais telah dipilih untuk berada di bangku simpanan berdasarkan Perkara 122 (2) Perlembagaan Persekutuan, demi kepentingan keadilan.

Najib, 69, diwakili peguam Tan Sri Muhammad Shafee Abdullah manakala Timbalan Pendakwa Raya ad hoc Datuk V.Sithambaram bertindak sebagai pihak pendakwaan.

Ini adalah percubaan terakhir Najib melalui prosiding mahkamah untuk mengetepikan keputusan itu.

Bekas Ahli Parlimen Pekan itu juga telah memfailkan petisyen memohon pengampunan diraja atas sabitan beliau dalam kes SRC International.

Selain itu,  Najib melalui Tetuan Shafee & Co pada 5 Januari memfailkan petisyen di kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Mengenai Penahanan Arbitrari (UNWGAD).

Petisyen itu difailkan di pejabat Suruhanjaya Tinggi Geneva melalui penghujahan digital dan beliau memohon pembebasan atau perbicaraan semula berikutan pendengaran rayuan Mahkamah Persekutuan yang didakwanya mempunyai kecacatan serius dan bertentangan dengan peraturan keadilan antarabangsa. – BERNAMA


Kastam patahkan cubaan seludup dadah RM2 juta ke Sabah RM2

PUTRAJAYA: Jabatan Kastam Diraja Malaysia (JKDM) Bahagian Penguatkuasaan Zon Tengah, Unit lll, Lapangan Terbang Antarabangsa Kuala Lumpur (LTAKL) berjaya mematahkan cubaan menyeludup dadah ke Sabah.

Pengarah Operasi Penguatkuasaan JKDM Zon Tengah, Wong Pun Sian berkata, pihaknya mengadakan pemeriksaan ke atas tiga bungkusan yang diikrar sebagai alat ganti di Terminal Kargo Udara, Zon Perdagangan Bebas KLIA Sepang, 5 September lalu.

Menurutnya, hasil pemeriksaan menemui 60 bungkusan plastik berwarna hijau dengan tulisan ‘Refined Chinese Tea’ dan juga tulisan Mandarin yang di dalamnya mengandungi serbuk kristal disyaki dadah jenis Metamphetamine.

Katanya, dadah berkenaan dianggarkan berat 61 kilogram dengan nilai rampasan dianggarkan berjumlah RM2 juta.

“Siasatan awal mendapati destinasi akhir ketiga-tiga bungkusan berkenaan untuk dihantar ke Kota Kinabalu, Sabah,” katanya dalam satu kenyataan.

Pun Sian berkata, modus operandi sindiket adalah dengan mengikrar bungkusan sebagai alat ganti kenderaan dan menyembunyikan dadah di dalam paket bungkusan bagi mengaburi mata pihak berkuasa.

Katanya, usaha sedang giat dijalankan untuk mengesan suspek yang terbabit dengan sindiket ini dan berdasarkan jumlah berat dadah yang dirampas ia berjaya membanteras untuk diedarkan kepada kira-kira 305,000 orang penagih.

“Kes ini disiasat di bawah Seksyen 39B Akta Dadah Berbahaya 1952 yang mana jika disabitkan kesalahan akan dijatuhkan hukuman mati atau penjara seumur hidup dan dijatuhkan hukuman sebat tidak kurang 12 sebatan sekiranya tidak dijatuhkan hukuman mati,” katanya.

Beliau menambah, JKDM memohon bantuan orang ramai bagi memerangi jenayah penyeludupan khususnya rokok, minuman keras, mercun, dadah, kenderaan dan lain-lain serta menasihatkan tidak membabitkan diri dengan aktiviti itu.

Katanya, penyeludupan bukan saja merugikan negara dari segi kehilangan hasil, malah ia turut mendatangkan ancaman kepada keselamatan negara dan kesejahteraan rakyat.

Orang ramai yang mempunyai maklumat boleh menghubungi talian bebas tol JKDM 1-800-88-8855 atau berkunjung ke Pejabat JKDM terdekat di semua negeri. – Harian Metro

Author

Media Variasi

View all posts

View all posts


Ketepikan ideologi, sentimen politik dan utamakan pembangunan Pahang – Tengku Hassanal

PEKAN: Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah hari ini menitahkan agar Kerajaan Negeri Pahang yang baharu dibentuk antara Barisan Nasional (BN) dan Pakatan Harapan (PH) mengetepikan ideologi serta sentimen politik.

Kedua-dua parti gabungan yang telah bersetuju untuk membentuk kerajaan negeri itu, menurut Tengku Hassanal perlu meletakkan agenda pembangunan negeri dan kebajikan rakyat sebagai keutamaan selain menumpukan usaha ke arah membangun serta memajukan Pahang.

“Kini bukan lagi masa untuk berpolitik, cukuplah. Pilihan raya telah tamat dan kerajaan negeri telah dibentuk sekarang masa untuk bekerja. Dalam proses mencapai negeri maju, rakyat tidak mahu lagi melihat tuan, puan (wakil rakyat) terus berpolitik, mencari salah sana dan sini.

“Sebaliknya rakyat mahu, wakil rakyat yang duduk di kerusi kerajaan untuk membawa perubahan supaya Pahang terus maju ke hadapan,” titah Tengku Hassanal pada Istiadat Pengurniaan Surat Cara Pelantikan dan Mengangkat Sumpah Jawatan Menteri Besar Pahang di Balairung Seri Istana Abu Bakar di sini.

Pada istiadat berkenaan wakil rakyat Dewan Undangan Negeri (DUN) Jelai Datuk Seri Wan Rosdy Wan Ismail mengangkat sumpah sebagai Menteri Besar Pahang ke-15 bagi penggal kedua.

Menerusi Titah Diraja itu, Tengku Hassanal menyarankan supaya wakil rakyat pembangkang menjadi ‘semak dan imbang’ yang profesional serta matang dengan memberi teguran dan idea untuk memperbaiki dasar yang kurang baik.

Dalam pada itu, Tengku Hassanal menegaskan wakil rakyat harus memperbetulkan niat dan tidak harus mencipta kekayaan diri untuk berasa dihormati sedangkan amanah yang diberi dikhianati, selain menyatakan baginda akan melakukan pemeriksaan mengejut ketika bertemu rakyat.

“Menjadi wakil rakyat bukanlah gah pada gelaran ‘Yang Behormat’, tetapi harus diingat anda menjadi wakil untuk membawa dan menyelesaikan masalah setempat. Saya mahu wakil rakyat saya rajin bekerja, turun ke kawasan dan kampung sentiasa lihat apa perlu dijaga, sekiranya terdapat isu yang tidak dapat diselesaikan boleh sembah maklum kepada saya,” titah baginda.

Wakil rakyat juga menurut baginda perlu berpegang dan menghayati prinsip Rukun Negara selain mengenang kesusahan orang dahulu membina negara dan negeri ini yang terdiri daripada berbilang agama dan kaum.

“Saya mahu ingatkan semua pihak bahawa isu bangsa dan agama tidak patut dipolitikkan. Jangan kerana ideologi dan kepentingkan politik kita gadaikan pembangunan dan kemajuan yang telah mula kita rasa. Sudah 65 tahun merdeka, kita seharusnya mula berlari laju bukan lagi merangkak mencari rentak, jangan kerana politik tidak matang kita semua ke belakang,” titah Tengku Hassanal.

Pada istiadat tersebut, Tengku Hassanal turut menzahirkan ucapan tahniah kepada Wan Rosdy atas pelantikannya sekali lagi bagi menerajui Pahang dan Datuk Seri Anwar Ibrahim atas lantikan sebagai Perdana Menteri ke-10.

Baginda dalam titahnya turut berhasrat melihat kerajaan negeri dan kerajaan Persekutuan sentiasa menjalinkan kerjasama yang erat demi pembangunan negeri dan kesejahteraan rakyat.

Menurut Tengku Hassanal, dalam usaha memajukan Pahang, segala bentuk pembangunan perlu selari dan selaras dengan konsep Alam Sekitar, Sosial dan Tadbir Urus (ESG) serta memfokuskan kelestarian alam.

“Saya tidak menolak pembangunan namun, ia mesti dilakukan dengan terkawal dan lestari, carikan cara agar kita dapat menikmati kemajuan hasil negeri meningkat tetapi khazanah kita kekal terpelihara,” titah Tengku Hassanal.

Tengku Hassanal turut mengingatkan wakil rakyat, ketua jabatan dan pegawai daerah sentiasa bersiap sedia untuk menghadapi musim tengkujuh, bagi mengelakkan pengurusan bencana dalam keadaan ‘huru-hara’. – BERNAMA


Kes projek tebatan banjir dirujuk SPRM – Polis

KUALA LUMPUR: Kes isu fitnah membabitkan Timbalan Presiden Parti Keadilan Rakyat (PKR), Rafizi Ramli terhadap Menteri Alam Sekitar dan Air Datuk Seri Tuan Ibrahim Tuan Man berkaitan projek tebatan banjir dirujuk kepada Suruhanjaya Pencegahan Rasuah Malaysia (SPRM) untuk tindakan lanjut.

Ketua Polis Kuala Lumpur, Datuk Azmi Abu Kassim hari ini mengesahkan pihaknya ada menerima laporan polis berhubung kes berkenaan.

“Kami sahkan telah menerima laporan itu dan ia dirujuk kepada SPRM untuk tindakan lanjut,” katanya dalam sidang media di Ibu Pejabat Polis Kontinjen Kuala Lumpur di sini hari ini.

Sebelum ini, media melaporkan Rafizi mendakwa Kementerian Alam Sekitar dan Air (KASA) dalam proses menganugerahkan projek berkenaan yang bernilai RM2 bilion secara rundingan terus ketika kerajaan semasa sudah dibubarkan.

Tuan Ibrahim dalam satu kenyataan pula menyatakan telah mengarahkan peguamnya memfailkan saman fitnah terhadap Rafizi berhubung dakwaan tersebut. – BERNAMA


Dua anak Jamaludin Jarjis berjaya batal saman nenek

KUALA LUMPUR: Dua anak Allahyarham Tan Sri Jamaludin Jarjis hari ini berjaya membatalkan saman yang difailkan nenek mereka, berhubung pengagihan wang tunai RM2.29 juta milik arwah yang disimpan di dalam akaun bank tempatan dan luar negara.

Hakim Mahkamah Tinggi Hayatul Akmal Abdul Aziz membenarkan permohonan Nur Anis Jamaludin, 37, dan Ikhwan Hafiz Jamaludin, 35, selaku defendan untuk membatalkan saman Aminah Abdullah, 88, yang merupakan ibu Allahyarham Jamaludin pada prosiding kes saman itu yang berlangsung secara dalam talian hari ini.

Hakim Hayatul Akmal membenarkan permohonan dua beradik itu dengan alasan kes saman berkenaan tidak boleh dikekalkan berdasarkan prinsip undang-undang res judicata, kerana fakta sama yang dikemukakan dalam kes berasingan sudah didengar dan diputuskan oleh Mahkamah Tinggi.

Mahkamah juga memutuskan tuntutan saman itu adalah bersifat menindas terhadap kedua-dua defendan dan merupakan satu penyalahgunaan proses mahkamah.

Oleh itu, Hakim Hayatul Akmal memerintahkan Aminah selaku plaintif membayar kos RM15,000 kepada setiap defendan dalam masa 14 hari.

Perkara itu disahkan peguam K. Shanmuga yang mewakili Nur Anis dan Ikhwan Hafiz serta peguam Wan Zafran Pawancheek, yang mewakili Aminah.

Berdasarkan pernyataan tuntutan yang difailkan pada 31 Mei tahun lepas, Aminah mendakwa kedua-dua cucunya itu selaku pentadbir bersama atau pentadbir terkini, mempunyai kawalan ke atas wang berjumlah RM21.3 juta dalam akaun Allahyarham Jamaludin di bank tempatan dan asing.

Aminah mendakwa beliau berhak terhadap satu perenam daripada jumlah yang disimpan dalam akaun itu, iaitu RM2.29 juta berdasarkan kaedah faraid.

Pada 13 Ogos tahun lepas, Mahkamah Tinggi di sini membenarkan permohonan Aminah untuk memasukkan tiga juta unit saham syarikat Rantai Wawasan Sdn Bhd dalam senarai harta pusaka peninggalan Allahyarham Jamaludin.

Bagaimanapun, Hakim Datuk Seri Mohd Firuz Jaffril menolak permohonan Aminah untuk mengisytiharkan bahawa enam juta unit saham dalam syarikat Alpine Motion Sdn Bhd dan dua unit saham dalam syarikat Ivory Insight Sdn Bhd, adalah sebahagian daripada harta pusaka peninggalan Allahyarham.

Pada 4 April 2015, Jamaludin, yang juga bekas Duta Besar Malaysia ke Amerika Syarikat, ketika itu berusia 64 tahun, bersama lima lagi maut apabila helikopter yang mereka naiki dari Pekan, Pahang ke Kuala Lumpur, terhempas di kawasan kebun getah di Kampung Sungai Pening, Semenyih pada 4.55 petang.

Turut maut juruterbangnya Kapten Clifford William Fournier; Ketua Setiausaha Sulit kepada bekas Perdana Menteri Datuk Seri Najib Tun Razak, Datuk Seri Azlin Alias; ahli perniagaan Datuk Tan Huat Seang; pegawai peribadi Jamaludin, Razakan Seran; serta seorang wanita yang dikenali sebagai Aidana Baizieva. – BERNAMA


Lapor kejadian buli di portal aduan buli – Fadhlina Sidek

CYBERJAYA: Kementerian Pendidikan Malaysia (KPM) menasihatkan kepada semua pelajar yang pernah mengalami atau menjadi saksi kes buli membuat laporan berhubung isu tersebut.

Menterinya, Fadhlina Sidek berkata, segala bentuk kejadian seperti gangguan mental mahupun mencederakan atau menyakitkan fizikal, mangsa perlu mendapatkan bantuan segera agar perkara itu tidak berulang pada masa hadapan.

Menurutnya, aduan berkenaan boleh dibuat menerusi portal aduan buli (https://www.moe.gov.my/aduanbuli) secara atas talian, emel, panggilan telefon atau WhatsApp ke nombor 014-8009325.

“Saya ingin berpesan supaya terus megamalkan nilai dan peribadi mulia, tidak terlibat dengan sebarang aktiviti yang berbahaya, menganggu atau mencederakan orang lain, berperlakuan tidak sopan dan beradab serta sebarang aktiviti yang boleh membawa kepada tindakan disiplin dan jenayah.

“Jaga diri, jaga tingkah laku dan teruskan menjadi seorang pelajar yang berakhlak mulia dan berintegriti,” katanya menerusi Facebook rasminya.

Dalam pada itu, beliau turut mengingatkan ibu bapa dan pelajar supaya memanfaatkan cuti sekolah yang bermula hari ini dengan aktiviti yang bermanfaat.

“Selamat bercuti kepada semua pelajar dan murid selama seminggu bermula esok. Semoga kalian dapat memanfaatkan cuti ini dengan aktiviti-aktiviti yang bermanfaat.

“Saya sarankan bagi mereka yang mempunyai akses untuk ke Kuala Lumpur supaya berkunjung ke Pesta Buku Antarabangsa Kuala Lumpur 2023 (yang berlangsung di Pusat Dagangan Dunia),” tulisnya.

Author

Diyana Rahip

View all posts

View all posts


Cuaca panas, bahaya kerap minum air berais?

CYBERJAYA: Fenomena cuaca panas masa kini nyata membuatkan orang ramai mengeluh.

Perkara itu berikutan peralihan monsun dan disusuli El Nino bulan depan lantaran menjadikan keadaan suhu harian yang lebih panas daripada biasa.

Secara tidak langsung, ramai yang bimbang akan masalah kesihatan berpunca daripada strok haba, terutama apabila negara dikejutkan dengan berita kematian seorang kanak-kanak 11 tahun di Kelantan, baru-baru ini.

Pelbagai inisiatif dilakukan bagi mencegah diri daripada terkena sebarang penyakit antaranya ada yang mengesyorkan supaya mengambil minuman ais untuk melegakan tekak terutama ketika cuaca panas.

Bagaimanapun, saranan terbabit dikatakan menimbulkan risiko seperti mengganggu sistem pencernaan iaitu saluran daerah mengecut, nutrien tidak diserap badan.

Ia dikatakan merendahkan kadar degupan jantung, mengurangkan nutrien dalam badan dan mengakibatkan jangkitan dalam kerongkong.

Pakar Dietik Hospital Sultan Abdul Aziz Shah, Universiti Putra Malaysia (UPM), Prof Dr Barakatun Nisak Mohd Yusof berkata, pemilihan minuman sejuk, ais atau masak tidak penting tetapi pengambilan itu perlu mencukupi keperluan tubuh.

“Ini kerana ketika cuaca, orang ramai perlu memastikan badan cukup air supaya terhindar daripada keadaan dehidrasi atau kekeringan. Jadi air sejuk, ais atau air masak tidak mengapa, janji pengambilannya mencukupi.

“Bagaimanapun, apa yang perlu dielakkan adalah makanan masin atau minuman berkafein, minuman manis, berkola, minuman beralkohol yang boleh menyebabkan seseorang membuang air kecil lebih kerap.

“Air minuman isotonik atau minuman sukan juga baik pada cuaca panas melampau ini terutama apabila kita berpeluh dengan banyak. Ia bagi menyeimbangkan electrolytes dalam badan yang hilang ketika berpeluh,” katanya seperti dilapor Berita Harian.

Sementara itu, Dr Barakatun Nisak yang juga Timbalan Dekan Akademik (Sains Kesihatan) dan Hal Ehwal Pelajar, UPM berkata, orang ramai boleh mengetahui keperluan airnya mencukupi atau sebaliknya dengan melihat warna air kencing.

“Warna itu boleh jadi petunjuk misalnya jika warnanya terlalu pekat, kita kena minum lebih air.

“Secara mudahnya, minum air lapan gelas sehari, namun ia bergantung berat badan masing-masing, lagi tinggi berat, lagi banyak air perlu diminum,” katanya.

Author

Diyana Rahip

View all posts

View all posts


‘Hidup makin keras’ – Lelaki ini dikecam lepas beli 10 peket sos cili

CYBERJAYA: Seorang individu menerima kecaman netizen selepas memuat naik gambar 10 peket sos berserta resit pembelian di sebuah restoran makanan segera terkenal baru-baru ini.

Menurut individu terbabit, dia tidak berpuas hati kerana disuruh membayar harga 10 peket sos cili yang berharga RM10.60.

“Hidup makin keras! Nak minta sos lebih di McD pun kena cas dah. Done 10 peket sos cili RM10.60.

“Tahniah McDonald’s kerana mengambil langkah proaktif selaras kenaikan harga beras dunia,” tulisnya.

Hantaran tersebut telah menerima pelbagai reaksi daripada warga net yang rata-ratanya mengkritik individu itu.

“Damn. Tak tahu mana satu yg pekat. Sos mcd yg pekat atau bodoh kau yg pekat. Hmmm teruskan kayuh,” selar netizen

“Hang pi sana tak beli apa-apa pastu meroyan kata kena caj sebab minta sos je. Memang lah kena caj sebab hang tak keluar duit apa-apa beli kat situ! Lenkali jangan jadi bebal sangat kaitkan dgn beras,” komen netizen

“nampaknya U tak berapa bijak mat dah tau kena bayar baik U beli sos cili dekat kedai 1 botol tak sampai rm10,” kongsi netizen.

Author

Nurul Ain Japri

View all posts

View all posts


Jakel cawangan Shah Alam terbakar, rugi hampir RM100 juta

SHAH ALAM: Gedung perniagaan tekstil Jakel cawangan Shah Alam di Seksyen 7, di sini musnah dalam kebakaran di sini pagi ini, membabitkan kerugian yang dianggarkan hampir RM100 juta.

Pengarah Urusan Kumpulan Jakel, Datuk Seri Mohamed Faroz Mohamed Jakel berkata, jumlah itu hanya melibatkan nilai bangunan lot kedai Wisma Jakel berkenaan, namun jumlah sebenar kerugian masih belum dapat dipastikan.

Beliau yang ditemui berhampiran lokasi kejadian berkata kebakaran berlaku sekitar pukul 7 pagi tadi, dan beliau dimaklumkan mengenai kejadian oleh adiknya, yang merupakan pengurus cawangan berkenaan kira-kira pukul 7.17 pagi.

“Ini kerugian besar kepada syarikat, namun kami reda dengan ketentuan Allah ini dan saya yakin ada hikmah, serta yakin Allah akan ganti dengan lebih baik. Sebagai orang Islam kita kena percaya,” katanya dan menambah cawangan Jakel Shah Alam itu membawa keuntungan kepada syarikat sekitar RM300 juta setahun.

Mohamed Faroz berkata, pihaknya akan berusaha mencari lokasi sementara yang baharu di sekitar Shah Alam secepat mungkin bagi meneruskan perniagaan, terutama menjelang ketibaan bulan Ramadan dan Hari Raya Aidilfitri tahun ini.

Sementara itu, Ketua Polis Daerah Shah Alam, ACP Mohd Iqbal Ibrahim dalam kenyataan ringkas kepada media berkata, kebakaran dipercayai berpunca daripada kejadian litar pintas, dan tiada kemalangan jiwa dilaporkan.

Menurutnya, jalan di persimpangan utama berdekatan Wisma Jakel tidak ditutup dan keadaan lalu lintas di kawasan sekitar masih lagi terkawal.

Bagaimanapun, beliau menasihatkan orang ramai yang melalui jalan berhampiran supaya tidak berhenti atau memperlahankan kenderaan untuk melihat persekitaran, bagi mengelak kesesakan lalu lintas.

Sehingga tengah hari tadi, usaha memadamkan sepenuhnya kebakaran masih giat dijalankan anggota Jabatan Bomba dan Penyelamat Malaysia (JBPM) Selangor, yang membabitkan pegawai dan anggota dari tujuh Balai Bomba dan Penyelamat (BBP).

Pengarah JBPM Selangor, Datuk Norazam Khamis berkata, sepasukan pegawai dan anggota serta aset dari BBP Shah Alam, BBP Kota Anggerik, BBP Subang, BBP Kota Raja, BBP Damansara, BBP Sungai Pinang dan BBP Puchong bergegas ke tempat kejadian selepas bomba menerima panggilan kecemasan mengenai kejadian pada pukul 7.08 pagi.

“Sebaik tiba di lokasi, didapati kebakaran membabitkan satu lot kedai tiga tingkat yang sedang terbakar 80 peratus. Api berjaya dikawal dalam tempoh sejam,” katanya dalam kenyataan hari ini.

Beliau berkata, kebakaran telah memusnahkan bahagian dalam bangunan lot kedai tiga tingkat itu pasukannya kini dalam proses melakukan pemadaman bara-bara api pada timbunan kain dan jelasnya punca kejadian masih dalam siasatan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Zii Jia harap isu antara peminat dan media selesai secara baik

KUALA LUMPUR: Perseorangan profesional negara Lee Zii Jia mahu isu pertikaian peminat badminton tanah air terhadap laporan berita mengenai prestasi beliau tidak berpanjangan dan dapat diselesaikan dengan baik.

Atlet berusia 25 tahun itu berkata demikian susulan tindakan pihak yang menggelarkan diri mereka ‘Badminton Lovers’ sebelum ini dilaporkan mengugut dan mengecam seorang wartawan tempatan yang menulis artikel mengenai prestasinya di Masters Malaysia minggu lepas.

Atlet kelahiran Kedah itu mengakui terkejut dengan situasi itu dan menggesa agar perkara sebegitu dihentikan untuk kebaikan semua pihak.

“Saya tahu mereka (peminat) sayang saya, perkara ini saya tak boleh kawal sebab jumlah peminat saya agak besar, jadi saya rasa harap kita boleh tamatkan dengan ‘peace and love’ (keamanan dan kasih sayang),” katanya kepada pemberita selepas pertemuan bersama Ketua Kontinjen Malaysia (CDM) ke Sukan Olimpik 2024 Datuk Hamidin Mohd Amin, semalam.

Minggu lepas, sebuah media tempatan melaporkan seorang wartawan telah membuat laporan polis gara-gara maklumat peribadinya disebarkan di media sosial dan menerima kecaman daripada warga maya selepas menulis artikel mengenai juara All England 2021 itu.

Wartawan berkenaan turut dilaporkan menerima mesej berbaur ugutan dan kecaman daripada pengguna media sosial yang tidak berpuas hati dengan tajuk berita tulisannya “Zii Jia Beri Alasan Tidak Sihat Sebagai Punca Kekalahan”.

Sementara itu, Hamidin menasihati peminat badminton supaya memahami bahawa sebarang teguran yang diberikan kepada Zii Jia mengenai prestasinya adalah bagi memastikan beliau kembali bangkit untuk negara.

“Zii Jia adalah pemain yang mempunyai aura berbeza di kalangan peminat. Apa pun yang diperkatakan oleh sesiapa untuk memberi komen kepada dia adalah dengan niat untuk memastikan dia kembali semula.

“Peminat patut faham kerana ada sesetengah (peminat) yang sensitif apabila Zii Jia dikritik dan saya harap perkara ini tidak berlaku lagi,” katanya.

Semalam, Zii Jia telah berjumpa Hamidin yang juga Presiden Persatuan Bolasepak Malaysia (FAM) bagi membincangkan keperluan dan persediaan beliau untuk berentap dalam kejohanan antarabangsa akan datang. – BERNAMA


Agong, Permaisuri ucap selamat menyambut Hari Pekerja

KUALA LUMPUR, 1 Mei (Bernama) — Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan Selamat Hari Pekerja sempena sambutan itu, hari ini.

Turut menzahirkan ucapan itu ialah Raja Permaisuri Agong Tunku Azizah Aminah Maimunah Iskandariah.

Poster ucapan Seri Paduka berdua itu dimuat naik di Facebook Istana Negara.

Hari Pekerja disambut pada 1 Mei setiap tahun dan tema sambutan tahun ini ialah Pekerja Pemangkin Wadah Malaysia Madani. – BERNAMA


Kuasa, wang dan pengaruh sukar hapus dadah

KUALA LUMPUR : Apabila bercerita mengenai kartel pastilah ia membabitkan aktiviti lebih daripada seorang individu dan lebih daripada satu peringkat.

Dan apabila bercakap mengenai kartel dadah yang sudah wujud beratus tahun lalu adalah organisasi jenayah diwujudkan untuk menggalakkan dan mengawal operasi pengedaran dadah.

Pihak berkuasa Malaysia pernah melumpuhkan kartel dadah antarabangsa sekali gus merampas dadah jenis amphetamine dengan nilai RM5.2 bilion, terbesar dalam sejarah rampasan dadah Malaysia pada Mac tahun lalu.

Kartel dadah sukar dibanteras dipercayai kerana ia membabitkan kuasa, wang dan rangkaian berpengaruh yang sangat kuat dalam sistem ini, jangan terkejut dadah pernah berjaya diseludup masuk penjara.

Ia diakui sendiri oleh Presiden dan Ketua Aktivis PPIM, Datuk Nadzim Johan atau Toqqi.

Nadzim mengulas mengenai isu sindiket dadah sukar dihapuskan.

“Ia (berkaitan) duit, kuasa dan ‘networking’. Apa-apa pun, kena rakyat juga yang bangkit (bendung) bagi menyedarkan orang sekeliling,” katanya ketika ditemui MEDIA VARIASI, di sini.

Mengenai penjawat awam turut menerima tempias dalam kegiatan sindiket berkenaan, Nadzim berkata, perkara itu turut diakui berlaku.

Baru-baru ini, Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay menafikan terdapat ramai pegawai tinggi jabatan itu terlibat dengan sindiket pengedaran dadah seperti dakwaan yang disiarkan menerusi aplikasi Telegram Edisi Siasat.

Dakwaan itu menyatakan, terdapat pegawai tinggi dalam PDRM melindungi sindiket pengedaran dadah serta mendapat ‘habuan besar’.

Author

Tun Puteh Wanti

View all posts

View all posts


Pilih Yang Bekerja bukan Yang Bercakap sahaja – Ramlan

KUALA LUMPUR: Rakyat diseru memilih wakil rakyat (YB) Yang Berkhidmat, Yang Berkerja berbanding yang bercakap lebih ketika membuang undi pada Pilihan Raya Umum Ke-15 (PRU15).

Wakil rakyat yang menjalankan kerja, sentiasa turun padang mendengar masalah rakyat, sekali gus menyelesaikan isu tanpa ‘banyak bunyi’, tanpa menunggu musim pilihan raya, lebih diutamakan.

Calon Barisan Nasional (BN) Parlimen Lembah Pantai, Datuk Ramlan Askolani menyelar pihak yang menilai wakil rakyat hanya kerana tidak lancar menggunakan bahasa Inggeris berbanding hasil kerja seseorang wakil rakyat.

“Mereka (pengundi) perlu menilai sebaiknya bukan pada percakapan. Pilihlah yang bekerja, yang berkhidmat, bukan yang bercakap tapi tak buat kerja selesaikan isu rakyat.

“Di Parlimen bolehlah bercakap, saya pun boleh bercakap, tetapi tengok Hannah Yeoh (penyandang kerusi Segambut) Teresa Kok (penyandang kerusi Seputeh), bukan rajin turun kawasan pun,” katanya kepada MEDIA VARIASI.

Ramlan berkata, beliau sendiri banyak berhabis menggunakan dana sendiri membantu rakyat yang datang ke bilik gerakan BN di Bangsar, tanpa mengira latar belakang.

“Sebelum dan selepas 2018, saya tak berhenti bekerja untuk rakyat, pejabat (bilik gerakan) ini masih beroperasi walaupun tak ada sumber daripada kerajaan, secara berterusan saya bekerja sampai masa bubar Parlimen pun saya tak tahu saya akan dicalon semula,” katanya.

Sementara itu, Ramlan yang juga mantan pemain bola sepak kebangsaan berkata, beliau sudah lali dengan tawaran berbentuk ‘ganjaran’ sepanjang berada dalam arena sukan dan politik, namun menolak kerana berpegang prinsip berbakti untuk rakyat dan negara.

“Saya ada diberi tawaran untuk tidak bertanding di sini, ada yang beri duit, jawatan berserta syarikat berkaitan kerajaan (GLC).

“Analogi mudahnya, hutan dah ditebang cantik, nak masuk mudahlah, sebab dia tahu ‘base’ kita dah kuat.

“Tapi saya tolak demi rakyat, kerana saya hanya fokus bekerja untuk rakyat,” katanya mengulas mengenai kerusi panas P121 itu,” katanya.

Lembah Pantai dijangka menyaksikan pertembungan empat penjuru membabitkan calon Pakatan Harapan (PH), Ahmad Fahmi Mohamed Fadzil, yang juga penyandang kerusi berkenaan, Ramlan (BN), Fauzi Abu Bakar dari Perikatan Nasional (PN) dan Dr Noor Asmah Mohd Razalli dari Parti Pejuang Tanah Air (Pejuang) pada hari mengundi PRU15.

Author

Tun Puteh Wanti

View all posts

View all posts


Pasukan khas di bawah D11 akan ditubuh kekang pornografi kanak-kanak – Anwar

KUALA LUMPUR: Sebuah pasukan khas di bawah Bahagian Siasatan Seksual, Wanita dan Kanak-Kanak (D11) akan ditubuhkan khusus untuk mengekang aktiviti pornografi kanak-kanak.

Perdana Menteri yang juga Menteri Kewangan, Datuk Seri Anwar Ibrahim berkata, pasukan berkenaan akan bekerjasama dengan pelbagai agensi untuk mencari pelaku yang terlibat.

Beliau berkata, Kementerian Pembangunan Wanita, Keluarga dan Masyarakat akan mewujudkan Jabatan Pembangunan Kanak-Kanak di bawah Jabatan Kebajikan Masyarakat.

“Ia untuk memberikan perkhidmatan sokongan lebih komprehensif kepada kanak-kanak,” kata beliau ketika membentangkan Belanjawan 2023 di Dewan Rakyat, di bawah Kerajaan Perpaduan hari ini.

Belanjawan 2023 sebelum ini dibentangkan oleh kerajaan terdahulu pada 7 Oktober tahun lepas yang memperuntukkan sejumlah RM372.3 bilion.

Bagaimanapun, belanjawan itu tidak sempat dibahas dan diluluskan susulan pembubaran Parlimen pada 10 Oktober yang memberi laluan kepada Pilihan Raya Umum ke-15 (PRU15).

Sementara itu, Anwar berkata, kerajaan akan menggubal Akta Kredit Pengguna serta menubuhkan Lembaga Pemantauan Kredit Pengguna bagi mengawal selia perniagaan kredit, yang dijangka dibentangkan pada tahun ini.

Beliau berkata ia bagi menjamin layanan yang adil serta melindungi hak rakyat dan perniagaan.

“Syarikat yang menyediakan perkhidmatan kredit pengguna seperti syarikat pemfaktoran dan Buy Now Pay Later perlu dikawal lagi bagi melindungi hak pengguna,” katanya.

Selain itu, Anwar berkata, bagi membantu rakyat susah mendapat pembelaan yang adil dan saksama, Jabatan Bantuan Guaman akan menaikkan had kelayakan mendapatkan bantuan guaman penuh daripada RM30,000 kepada RM50,000.

Beliau berkata, fungsi jabatan berkenaan juga akan diperluas meliputi kes-kes sivil dan syariah.

“Melangkah ke hadapan, kerajaan akan meniliti ikhtiar untuk menggubal akta yang khusus bagi menawarkan bantuan guaman percuma bagi kes jenayah supaya rakyat susah turut mendapat akses kepada keadilan,” katanya. – BERNAMA


Polis tahan lelaki pamer pistol dan gari

KUALA LUMPUR: Seorang lelaki ditahan selepas videonya tular di media sosial baru-baru ini yang memaparkan tangannya bergari dan memegang senjata api di dalam sebuah kenderaan.

Ketua Polis Daerah Dang Wangi, ACP Noor Dellhan Yahaya dalam kenyataan berkata, lelaki berusia 46 tahun itu ditahan kira-kira 1.05 pagi Sabtu lepas.

Beliau berkata polis turut merampas sebuah telefon bimbit dan seutas jam tangan berjenama dan kes itu disiasat mengikut Seksyen 504 Kanun Keseksaan, Seksyen 233 Akta Komunikasi dan Multimedia 1998, Seksyen 89 Akta Polis 1967 serta Seksyen 8 Akta Senjata 1960.

“Kertas siasatan sedang dilengkapkan dan akan dirujuk kepada Timbalan Pendakwa Raya dalam masa terdekat.

“Orang ramai dinasihatkan supaya tidak terlibat dalam sebarang aktiviti yang menyalahi undang-undang dan tindakan akan diambil mengikut peruntukan undang-undang,” katanya.

Terdahulu, Noor Dellhan berkata, Bahagian Siasatan Jenayah, Ibu Pejabat Polis Daerah Dang Wangi di sini menerima laporan polis pada Jumaat lepas, kira-kira 6.15 petang, berhubung video berdurasi lima saat yang tular di Telegram Edisi Siasat itu. – BERNAMA


Tarif elektrik pengguna domestik tidak dinaikkan, elak beban rakyat – PM

Beliau berkata, keputusan itu turut melibatkan industri kecil dan sederhana (IKS), syarikat pertanian serta pengeluar makanan walaupun ia memberi implikasi kewangan kepada negara hampir RM30 bilion setahun.

“Jika dikenakan pun (kenaikan tarif elektrik) hanya terhadap syarikat-syarikat multinasional yang eksport kerana tarif terlalu rendah buat mereka dan subsidi itu tidak harus diberikan kepada syarikat gergasi yang untungnya tinggi.

“Dari segi rakyat tidak ada langsung cadangan kerajaan untuk naikkan tarif elektrik,” katanya pada sidang media selepas mempengerusikan Mesyuarat Kabinet di sini hari ini.

Anwar, bagaimanapun berkata kenaikan terhadap syarikat multinasional hanya akan berlaku secara berperingkat dan berpatutan untuk memastikan ia tidak menjejaskan operasi dan unjuran syarikat.

Menurut Perdana Menteri, maklumat terperinci mengenai keputusan itu akan diumumkan Menteri Sumber Asli, Alam Sekitar dan Perubahan Iklim, Nik Nazmi Nik Ahmad.

Mengenai persediaan pengurusan banjir, Anwar berkata Timbalan Perdana Menteri Datuk Seri Dr Ahmad Zahid Hamidi akan ke Kelantan esok bagi mengenal pasti langkah awal yang boleh diambil dalam persiapan menghadapi banjir.

“(Ahmad Zahid) cuba kenal pasti masalah dan ambil langkah awal persiapan. Pendekatan kita berbeza, tidak tunggu banjir… persiapan sebelum banjir,” katanya.

Semalam, Ahmad Zahid berkata kerajaan akan menggerakkan langkah proaktif dalam pengurusan bencana banjir termasuk mengaktifkan lebih awal pusat pemindahan sementara (PPS).

Beliau berkata dengan kerjasama Jabatan Meteorologi Malaysia (MetMalaysia), beberapa kawasan yang jumlah taburan hujan tinggi dan dijangka menyebabkan banjir akan diberi tumpuan.

Sementara itu, Anwar berkata Lembaga Pemasaran Pertanian Malaysia (FAMA) diarahkan supaya lebih proaktif dalam menangani sebarang situasi melibatkan petani berikutan masalah penyelewengan dalam infrastruktur pemasaran.

“Tahun lepas anda dengar masalah besar hingga menjejaskan petani Cameron (Highlands) yang menghadapi isu menyebabkan mereka terpaksa buang produk mereka, masalah tiada pembeli, kesukaran pengangkutan dan lain-lain…jadi FAMA perlu mengambil langkah berkenaan,” katanya. – BERNAMA


Arab Saudi umum hari Wukuf pada 27 Jun, Aidiladha disambut 28 Jun

MAKKAH: Kerajaan Arab Saudi mengumumkan hari Wukuf yang merupakan kemuncak haji, adalah pada Selasa, 27 Jun ini sementara Hari Raya Aidiladha akan disambut pada Rabu, 28 Jun.

Perkara itu dinyatakan Ketua Rombongan Haji Malaysia, Datuk Seri Syed Saleh Syed Abdul Rahman serta turut dilaporkan media tempatan termasuk Saudi Gazette yang memetik kenyataan Mahkamah Agung negara itu.

Wukuf dilakukan dengan berada di padang Arafah mulai tergelincirnya matahari (waktu Zohor) pada 9 Zulhijjah (27 Jun) sehingga sebelum fajar pada 10 Zulhijjah.

Kesemua 31,600 jemaah haji Malaysia akan menyertai kira-kira tiga juta umat Islam seluruh dunia akan bergerak ke Arafah untuk melaksanakan rukun haji itu.

Syed Saleh dalam sidang media di sini berkata tahap kesediaan khemah di Arafah dan Mina bagi operasi masyair untuk jemaah haji Malaysia kini telah mencapai tahap 80 peratus.

Menurutnya dengan berbaki lapan hari lagi menjelang hari wukuf, pihak pengurusan di sembilan maktab penginapan akan mengadakan sesi taklimat bagi menerangkan antaranya mengenai pergerakan bas dan kemudahan di Arafah dan Mina kepada jemaah haji.

“Jemaah haji juga akan diberikan nombor dan tempat dalam khemah dalam masa terdekat ini,” katanya.

Syed Saleh berkata, hampir 300 khemah di Arafah dan Mina tersedia buat jemaah haji negara dengan beberapa penambahbaikan dilakukan tahun ini termasuk khemah berdinding PVC, bekalan elektrik di Arafah terus dari pencawang dan bekalan makanan keseluruhannya dibekalkan syarikat Malaysia.

Dalam pada itu, Syed Saleh berkata setakat ini, seramai 29,212 daripada 31,600 jemaah haji negara telah berada di Makkah.

Mengenai laporan kesihatan jemaah haji pula, beliau berkata 56 jemaah haji berada di wad pusat rawatan Tabung Haji (TH), manakala lapan orang di fasiliti kesihatan Arab Saudi.

Bagaimanapun, katanya kesemua mereka yang mengalami jangkitan paru-paru, masalah jantung dan sistem pencernaan, sakit kulit dan sendi berada dalam keadaan stabil. – BERNAMA


Nicol, NDO bantu penghidap Disleksia kuasai skuasy

PUTRAJAYA: Pertubuhan Nicol David Organisation (NDO) tidak meminggirkan golongan penghidap Disleksia, yang mengikuti kelas akademik dan latihan sukan skuasy menerusi program kendaliannya.

Ini berikutan, Datuk Nicol Ann David bersama bekas pemain Colombia, Mariana de Reyes selaku pengasas bersama NDO mengesan beberapa kanak-kanak sejak mengikuti program yayasan itu, menghidap Disleksia.

Prihatin dengan masalah pembelajaran penghidap Disleksia, Nicol berkata, pendidik NDO perlu memahami keperluan golongan itu dalam membantu meningkatkan pemahaman akademik mereka dengan kaedah berbeza dan berkesan.

“Kami dapati beberapa kanak-kanak dalam program ini, ada Disleksia, yang purata 10 peratus kanak-kanak Disleksia ada di sekolah, mana-mana pergi ada penghidap ini.

“Jadi, kami perlu memberi kesedaran terhadap guru di NDO supaya memahami cara kerja bila mengendalikan pelajar yang mempunyai masalah membaca seperti Disleksia, dan menyampaikan pengajaran dengan kaedah berbeza apabila melibatkan golongan ini,” katanya.

Nicol berkata demikian pada Majlis Menandatangani Perjanjian Persefahaman (MoU) antara beliau mewakili NDO dan Heriot-Watt University Malaysia, diwakili Provost dan Ketua Pegawai Eksekutifnya, Prof Mushtak Al-Atabi.

Juara sukan skuasy lapan kali dunia itu berkata, objektif utama NDO bukan melahirkan seorang lagi jaguh skuasy dunia semata-mata, tetapi membentuk sahsiah diri dengan nilai murni supaya berguna kepada diri, ibu bapa dan masyarakat di kemudian hari.

“Di NDO, bukan setakat mengajar Bahasa Inggeris, tetapi mempelajari banyak nilai aspek kehidupan.

“Pengajaran paling berharga apabila, mereka mampu memahami nilai murni dan keyakinan, berdisiplin, kerja kuat.

“Menerusi sukan juga, kita dapat lihat perbezaan selepasnya, lebih bersemangat, tahu membahagi masa, melatih diri lebih teratur.

“Ia perkara yang indah bagi saya, apabila melihat mereka aktif membesar dalam tempoh sekurang-kurangnya bermula tujuh bulan program apatah lagi lima tahun,” katanya.

Sementara itu, Mushtak berkata, pihak universiti merancang untuk menyediakan biasiswa khas dengan mengambil inspirasi nama Nicol sendiri, kepada pelajar cemerlang yang juga ahli sukan skuasy, yang ingin menyambung pengajian ke peringkat ijazah sarjana di universiti itu.

Katanya, pihak universiti akan menanggung kos sepanjang tempoh pengajian pelajar terbabit sepenuhnya.

“Kami sedia bekerjasama dengan NGO yang berminat untuk merealisasikannya, atau sesiapa sahaja yang mempunyai komitmen sama, boleh tampil kepada kami,” katanya yang turut dipersetujui Nicol.

Untuk rekod, NDO dirasmikan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah pada 2022.

NDO melatih kanak-kanak berusia lapan hingga 12 tahun yang berminat untuk menceburi sukan berkenaan, selain mengadakan kelas bahasa Inggeris di beberapa sekolah terpilih sekitar Lembah Klang.

Ibu bapa hanya perlu membayar serendah RM20 sebulan untuk mendaftarkan anak-anak mereka bagi menyertai program anjuran NDO.

Author

Tun Puteh Wanti

View all posts

View all posts


TikTok perlu patuh undang-undang Malaysia – Fahmi Fadzil

PETALING JAYA: Platform kandungan media sosial popular, TikTok perlu patuh pada undang-undang Malaysia dan bertindak lebih proaktif dalam mengekang penularan berita palsu dan bahan berbaur fitnah yang disebarkan di platform berkenaan.

Menurut Menteri Komunikasi dan Digital (KKD), Fahmi Fadzil, beliau telah bertemu dengan pengurusan tertinggi TikTok diketuai Naib Presiden Global TikTok, Helena Lersch, semalam.

“Dalam perbincangan tersebut, saya menegaskan bahawa TikTok perlu beroperasi mengikut garis panduan dan undang-undang Malaysia.

“TikTok juga mesti lebih proaktif mengekang penularan berita palsu dan bahan berbaur fitnah yang disebarkan di platform berkenaan, termasuk penularan yang bersifat ‘Coordinated Inauthentic Behaviour’ (CIB),” katanya menerusi satu hantaran di laman X.

Tambah Fahmi, beliau turut menekankan mengenai pematuhan TikTok terhadap undang-undang Malaysia yang berada pada tahap tidak memuaskan dan perlu diperbetul segera.

“Pihak TikTok mengakui terdapat kelemahan dalam respons mereka berikutan ketiadaan wakil di Malaysia pada ketika ini.

“Saya juga menegaskan perlunya TikTok mencari solusi kepada isu pembelian iklan dan sebaran kandungan di platform terbabit,” ulasnya.

Menurut Fahmi, TikTok telah memberi jaminan akan meningkatkan kerjasama dengan kerajaan Malaysia.

“Sehubungan dengan itu, mereka memberi komitmen untuk mengadakan pertemuan lanjut pada kadar segera untuk menyelesaikan isu-isu ini,” katanya.

Terdahulu, Kosmo! melaporkan, KKD telah memanggil pengendali aplikasi TikTok bagi memberi penjelasan berhubung beberapa isu berkaitan iklan dan kandungan di platform TikTok.

Langkah tersebut diambil selepas pihaknya menerima beberapa aduan daripada gedung perniagaan, orang awam serta pihak media sendiri yang terkesan dengan platform terbabit. – Kosmo!

Author

Media Variasi

View all posts

View all posts


Malaysia mahu heret Israel ke ICJ

KUALA LUMPUR: Malaysia sedang bekerjasama dengan negara-negara lain untuk membawa isu kekejaman Israel ke Mahkamah Keadilan Antarabangsa (ICJ).

Menteri Luar, Datuk Seri Dr. Zambry Abdul Kadir berkata, hasrat itu susulan daripada tindakan pendakwa raya Mahkamah Jenayah Antarabangsa (ICC) yang telah membuka siasatan ke atas situasi Palestin pada Mac 2021 terhadap dakwaan jenayah dilakukan Israel sejak 13 Jun 2014.

Menurut beliau, ia hasil pra-perbicaraan yang dilaksanakan pada Februari 2021 bagi menentukan sama ada ICC mempunyai bidang kuasa ke atas situasi Palestin selepas pihak pendakwarayanya memutuskan kriteria-kriteria berkanun di bawah Statut Rom dipenuhi bagi membuka siasatan terhadap Israel.

“Justeru, situasi Palestin sudah dalam proses siasatan ICC, Malaysia akan sentiasa menyeru dan bekerjasama dengan negara-negara Pertubuhan Kerjasama Islam (OIC) serta negara sepemikiran agar Pertubuhan Bangsa-Bangsa Bersatu (PBB) dapat merujuk isu kekejaman Israel bukan sahaja ke ICC, malah ke ICJ,” katanya ketika waktu pertanyaan menteri di Dewan Rakyat hari ini.

Jelasnya, PBB telah menerima pakai resolusi meminta agar ICJ memberi pendapat nasihat berhubung isu berkaitan Palestin pada 30 Disember 2022.

“Lanjutan itu, Malaysia telah mengambil bahagian dalam mengemukakan kenyataan bertulis bagi mendapatkan pendapat nasihat berhubung isu Palestin yang telah diserahkan kepada pendaftar ICJ pada 25 julai 2023.

“Kenyataan berkenaan memberi fokus kepada pencabulan hak rakyat Palestin. Jadi, Malaysia juga bercadang untuk menyertai sesi lisan dijangka berlangsung pada 19 Februari 2024 dalam proses mendapatkan pendapat nasihat ICJ berhubung isu Palestin. Ini melambangkan komitmen jitu berterusan negara dalam membantu mencari penyelasaian konkrit terhadap isu dan konflik di Palestin,” katanya.

Beliau menjawab soalan Ahmad Fadhli Shaari (PN-Pasir Mas) mengenai pendirian dan tindakan yang lebih tegas dalam isu konflik di Palestin seperti mendesak agar Benjamin Netanyahu dihadapkan ke ICC.

Ketika diminta mendedahkan identiti negara yang mengugut Perdana Menteri, Datuk Seri Anwar Ibrahim, ia sesuatu yang bukan kebimbangan ketika ini.

“Elok kita tidak namakan siapa mereka, tetapi seperti mana ditegaskan, kita tidak gentar dengan sebarang ugutan yang dilakukan oleh pihak mereka,” katanya.

Katanya, Malaysia akan terus memberi tekanan di peringkat antarabangsa supaya Israel menghentikan serangan terhadap Gaza.

“Sudah lebih dua minggu konflik ini berlaku, tapi serangan besar-besaran yang dikatakan masih belum dilakukan, namun kita tidak boleh mengambil mudah sebab itu Malaysia bertungkus lumus memastikan perkara itu tidak dilakukan.

“Kita meminta langkah memberhentikan sebarang bentuk serangan ke arah Gaza disegerakan dan kita akan teruskan perjuangan bagi memastikan akhirnya isu Palestin dapat diselesaikan,” katanya. – Utusan

Author

Media Variasi

View all posts

View all posts


Nahas Putrajaya: ‘Arwah sangat mementingkan ahli keluarga’ – Biras

PUTRAJAYA: Salah seorang ahli keluarga kepada mangsa maut akibat rempuhan treler di Kilometer 5.7 Jalan Persiaran Utara, dekat sini tidak menyangka birasnya terlibat dalam kemalangan pada Rabu.

Mohd Azuan Mohd Zain, 37, berkata, kemalangan melibatkan Allahyarham Yuswar Mohd Uyus, 39, itu diketahui daripada isteri dan perkhabaran itu mengejutkan seluruh ahli keluarga mangsa.

Beliau berkata, ibu mentuanya paling terkesan dengan pemergian arwah yang merupakan anak tunggal lelaki daripada tiga adik-beradik dan disifatkan begitu rapat serta mengambil berat setiap ahli keluarga.

“Yuswar memang rapat dengan saya kerana kami berdua sahaja lelaki di dalam keluarga mentua kerana kakak serta adik arwah masih belum berkahwin.

“Kami sering bersama jika saya ke rumah ibu mentua dan dia sangat mementingkan ahli keluarga.

“Kali terakhir saya bertemu dengan arwah pada Ahad ketika makan-makan di rumahnya di Flat Sri Pulau Pinang, Cheras, Kuala Lumpur dan dia tidak menunjukkan sebarang perubahan atau kelakuan pelik,” katanya ketika ditemui di Hospital Putrajaya ketika melawat arwah pada Rabu.

Dalam masa sama, beliau berkata, arwah birasnya yang merupakan pembantu am di Mahkamah Ampang seorang yang periang dan ringan tulang.

Sementara itu, ibu mangsa dilaporkan pitam di pekarangan Jabatan Perubatan Forensik Hospital Putrajaya ketika mahu melawat mangsa dan dilihat hanya terbaring lemah di dalam kereta serta ditenangkan oleh ahli keluarga.

Anak mangsa yang dikenali sebagai Iman pula dilihat sebak dan menitiskan air mata atas pemergian ayahnya yang dipanggil baba.

Dalam kejadian tersebut Allahyarham Yuswar dipercayai dari Mahkamah Ampang ke Istana Kehakiman Putrajaya atas tujuan kerja.

Akibat kejadian tersebut, arwah meninggalkan seorang anak lelaki berusia 12 tahun.

Dalam kejadian pada Rabu, sebuah lori dipercayai telah mengubah laluan dari lorong tengah ke kiri sebelum merempuh 11 buah kenderaan termasuk sebuah motosikal pengiring polis dalam nahas di Kilometer 5.7 Jalan Persiaran Utara di sini pada Rabu.

Kejadian kira-kira jam 10.14 pagi itu melibatkan enam kereta, dua lori, tiga motosikal dan sebuah motosikal polis trafik, dengan satu daripada lori terlibat dipercayai melanggar kenderaan yang sedang berhenti dalam barisan di jalan tersebut.

Ketua Polis Daerah Putrajaya, Asisten Komisioner A Asmadi Abdul Aziz berkata, akibat kemalangan itu dua individu maut di tempat kejadian. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Polis tumpas sindiket edar dadah bernilai lebih RM4 juta – Bukit Aman

KUALA LUMPUR:  Polis menumpaskan sindiket penyeludupan dan pengedaran dadah setelah merampas pelbagai jenis dadah dan menyita aset yang mencecah RM4.78 juta dalam empat serbuan di sekitar Lembah Klang, Selasa lepas.

Setiausaha Polis Diraja Malaysia (PDRM), Datuk Noorsiah Saaduddin berkata dalam serbuan itu, empat lelaki warga tempatan berusia 37 hingga 58 tahun ditahan kerana dipercayai terlibat dengan aktiviti pengedaran dadah bagi pasaran tempatan.

Beliau berkata, polis turut merampas dadah jenis syabu, methylenedioxy-methamphetamine (MDMA), pil ekstasi, ketamin dan Eramin 5 yang bernilai RM4.06 juta dan dipercayai boleh digunakan seramai 384,791 penagih serta sepucuk pistol jenis Sig Sauer dan 180 butir peluru.

“Polis turut menyita lima buah kenderaan, barang kemas, jam tangan dan wang tunai milik sindiket yang dianggarkan bernilai RM721,800.

“Dadah yang dirampas ini diperoleh dari negeri di utara dan dihantar ke Kuala Lumpur sebelum diedarkan di sekitar Lembah Klang,” katanya dalam kenyataan di sini hari ini.

Noorsiah berkata, sindiket dipercayai mula aktif sejak Mac 2022 dengan modus operandi menggunakan jalan darat sebagai laluan penyeludupan dan menjadikan premis kediaman sebagai stor penyimpanan dadah sebelum diedarkan.

Beliau berkata, kesemua suspek direman tujuh hari mulai semalam dan semakan mendapati dua suspek mempunyai rekod lampau berkaitan jenayah dan dadah selain saringan awal mendapati kesemua negatif dadah.

Katanya, kes disiasat di bawah Seksyen 39B Akta Dadah Berbahaya 1952, Seksyen 8 Akta Senjatapi Penalti Lebih Berat 1971 dan Seksyen 8(a) Akta Senjatapi 1960.

“PDRM menasihati masyarakat agar terus menyalurkan maklumat berkaitan aktiviti pengedaran dadah yang berlaku di sekeliling mereka melalui hotline Jabatan Siasatan Jenayah Narkotik di talian 012-2087222,” katanya. – BERNAMA


Prosiding PAC: Ambil tindakan tegas, bukan sekadar umum nama – Hasan

PUTRAJAYA: Mana-mana pegawai kerajaan atau pesara yang enggan menghadiri, tidak bercakap benar serta gagal memberi kerjasama dalam prosiding Jawatankuasa Kira-Kira Wang Negara (PAC), perlu dikenakan tindakan tatatertib lebih tegas.

Bekas Pengerusi PAC, Datuk Seri Hasan Arifin berkata, ia kerana mereka tertakluk kepada Seksyen 9 (a) Akta Majlis Parlimen (Keistimewaan dan Kuasa) 1952 (Akta 347).

“Saya menyokong mereka yang enggan hadir prosiding PAC, didedahkan nama mereka kepada umum supaya ia menjadi pengajaran kepada orang lain untuk tidak mengambil ringan hal ini.

“Setakat saya menjadi pengerusi dahulu, kita memang memberi peringatan kepada pegawai berkenaan, jika mereka tidak datang atau tidak bercakap benar, itu adalah kesalahan besar dan akhirnya mereka hadir,” katanya kepada Berita Harian, hari ini.

Semalam, Pengerusi PAC, Datuk Mas Ermieyati Samsudin berkata, jawatankuasa itu akan menyiarkan kepada umum nama saksi yang enggan hadir dalam prosidingnya supaya rakyat mengetahui bahawa isu disiasat jawatankuasa itu tidak mendapat kerjasama daripada individu berkenaan.

Malah, PAC menuntut Ketua Setiausaha Negara (KSN) dan Ketua Pengarah Perkhidmatan Awam (KPPA) mengambil maklum sekiranya terdapat bekas pegawai dan Ketua Setiausaha (KSU) yang enggan hadir dalam prosiding jawatankuasa terbabit.

Justeru, beliau mengingatkan semua bekas pegawai dan KSU perlu hadir ke prosiding PAC bagi menjelaskan isu yang timbul semasa mereka menerajui kementerian, jabatan atau agensi kerajaan terbabit.

Mengulas lanjut, Hasan berkata, biarpun sudah bersara, mana-mana bekas pegawai kerajaan yang enggan beri kerjasama kepada PAC boleh dikenakan tindakan tatatertib di bawah Akta Parlimen termasuk menjejaskan pencen diterima mereka.

“Tindakan mendedahkan nama mereka yang enggan hadir atau beri kerjasama dalam prosiding PAC ini adalah tindakan yang baik.

“Saya berharap PAC akan mengambil tindakan lebih tegas, bukan sekadar mendedahkan nama individu terbabit kepada umum,” katanya.

Author

Media Variasi

View all posts

View all posts


Imam maut ditimpa buah kelapa

JEMPOL: Imam Masjid Felda Raja Alias 2 di sini, maut selepas ditimpa kelapa ketika mengait buah itu dalam kejadian pagi semalam.

Ketua Polis Daerah Jempol, Superintendan Hoo Chang Hook berkata, dalam kejadian kira-kira jam 8.30 pagi itu, Aisa Ujang, 66, meninggal dunia selepas dua jam menerima rawatan di Hospital Jempol di sini.

Beliau berkata, berdasarkan keterangan anak mangsa, kejadian berlaku di belakang rumah kerana mangsa ada menanam pokok kelapa.

“Buah kelapa akan dikait selang dua minggu untuk dijual kepada peniaga dan kejadian itu disaksikan oleh isteri mangsa.

“Sejurus kejadian berlaku, isteri mangsa terus mendapatkan bantuan ahli keluarga dan jiran berdekatan untuk menghantar mangsa ke hospital bagi mendapatkan rawatan, namun disahkan meninggal dunia selepas dua jam menerima rawatan,” katanya dalam satu kenyataan.

Chang Hook berkata, doktor yang memberikan rawatan mendapati tiada kesan luka disebabkan senjata tajam seperti parang atau sabit.

Katanya, mangsa mengalami kecederaan dalaman pada bahagian kepala.

“Anak mangsa turut memaklumkan mangsa mempunyai sejarah sakit jantung sejak 2018 dan darah tinggi sejak 2010 dan sentiasa mendapatkan rawatan di klinik dan hospital berhampiran sehingga kini,” katanya. – Berita Harian

Author

Media Variasi

View all posts

View all posts


Siapa sebenarnya di sebalik logo ZUS Coffee, dewa Zeus atau Kaldi si penggembala kambing?

ZUS Coffee, jenama rangkaian kopi tempatan yang sedang mendapat tempat di hati penggemar kopi.

Namun begitu, segelintir individu mempertikaikan penggunaan logo ZUS Coffee yang mendakwa logo tersebut adalah imej Zeus, dewa dalam Mitologi Yunani.

Tidak mahu perkara itu dipanjangkan, pengguna X, Fadzli Nasir, hadir membuat penerangan tentang logo ZUS Coffee.

Jelasnya, logo tersebut bukanlah melambangkan dewa Zeus tetapi ia sebenarnya homage buat legenda Kaldi.

“Agak menarik ya tentang figure dalam logo ZUS Coffee ni. Selama ni ingat ZUS amik dari Zeus, iaitu salah satu dewa Greek.

“Rupanya adalah Kaldi, salah seorang penggembala kambing gunung Ethiopia yang menemukan biji kopi dan dia adalah legenda yang diceritakan menemukan biji kopi,” jelasnya.

Kaldi atau Khalid merupakan seorang penggembala kambing Arab dari Habsyah (Ethiopia) di mana menurut legenda, merupakan lelaki pertama yang menemui keistimewaan biji kopi.

Menurut sejarah, Kaldi membuat penemuan itu apabila melihat kambing peliharaannya makan buah beri berwarna merah dan menjadi sangat bertenaga dan aktif, membuatnya rasa mahu mencubanya sendiri.

Lalu, Kaldi pun makan beberapa biji buah beri merah dan menjadi sangat bertenaga sehingga dia turut menyertai kambing menari dan bermain-main.

Agak menarik ya tentang figure dalam logo Zus Coffee ni. Selama ni ingat Zus amik dari Zeus, iaitu salah satu dewa greek rupanya adalah Kaldi, salah seorang pengembala kambing gunung Ethiopia yg menemukan biji kopi.

Rupanya Zus sendiri ada cakap benda ni kat web diorang.

Dan… pic.twitter.com/EpjFQmjKz7

— Fadzli Nasir (@wolfipali) October 28, 2023

Kemudian, seorang biarawan sedang melalui dan memperhatikan Kaldi dan kambing menari.

Tertarik, dia berhenti untuk melihat apa yang sedang berlaku. Kaldi memberitahunya tentang beri merah, dan rahib itu yakin bahawa mereka adalah jawapan kepada doanya.

Dia menjelaskan kepada Kaldi bahawa dia akan selalu tertidur di tengah-tengah doanya.

Namun, apabila dia makan buah beri merah misteri, dia dapat berjaga! Dia berjaga berjam-jam, berdoa dalam keadaan kegembiraan Ilahi yang selalu dia inginkan.

Mereka kemudiannya cuba menghasilkan minuman dengan buah tersebut dan mendapati minuman tersebut membuatkan mereka kekal segar dan dapat beribadat dalam tempoh yang lama.

Adakah kisah ini dinukil sebagai damage control kepada latar belakang asal yang sememangnya diinspirasi dari Zeus? Mungkin juga.

Begitu pun, terpulang kepada penggemar kopi sendiri untuk menilai adakah mereka meminum kopi atau membeli kopi tersebut kerana citarasanya yang hebat atau kerana kisah latar belakang jenama itu sendiri.

Tepuk poket tanyalah selera!

Author

Nurul Ain Japri

View all posts

View all posts


Tawaran sertai Kerajaan Perpaduan dibuat selepas PRU15 – Abdul Hadi

KUALA TERENGGANU: Presiden PAS, Tan Sri Abdul Hadi Awang berkata, tawaran untuk parti itu menyertai Kerajaan Perpaduan bukan tawaran baharu sebaliknya dibuat selepas Pilihan Raya Umum Ke-15 (PRU15).

“(Ada tawaran sertai kerajaan)… selepas pilihan rayalah, sekarang ni tak adalah,” katanya kepada pemberita di Persidangan Antarabangsa Terengganu 2023 (TIS2023) di Taman Tamadun Islam hari ini.

Beliau berkata pada masa itu, banyak tawaran diterima PAS daripada pelbagai pakatan politik namun parti itu menegaskan ia akan terus berada dalam Perikatan Nasional.

Media sebelum ini melaporkan beberapa pemimpin PAS mendakwa beberapa ‘individu tertentu’ menghubungi mereka bagi mengadakan pertemuan yang antara lain bertujuan menawarkan parti itu untuk menyertai Kerajaan Perpaduan.

Pada Selasa lepas, Perdana Menteri, Datuk Seri Anwar Ibrahim menafikan dakwaan pemimpin PAS berhubung tawaran kerjasama antara parti itu dan Kerajaan Perpaduan.

Presiden UMNO yang juga Timbalan Perdana Menteri, Datuk Seri Dr Ahmad Zahid Hamidi turut menafikan perkara itu. – BERNAMA


Operasi kelab komedi di TTDI digantung sementara

KUALA LUMPUR: Dewan Bandaraya Kuala Lumpur (DBKL) menggantung sementara operasi sebuah kelab komedi di Taman Tun Dr Ismail (TTDI) di sini susulan satu klip video tular dipercayai menghina agama Islam.

Timbalan Menteri Wilayah Persekutuan, Datuk Seri Jalaluddin Alias berkata, tindakan itu sebagai mesej jelas bahawa pihaknya dan DBKL tidak akan sama sekali bertoleransi dengan apa jua aktiviti yang melanggar mana-mana sensitiviti melibatkan agama, bangsa dan kedaulatan negara.

“Isu ini juga turut mendapat kecaman daripada penduduk berhampiran dan netizen di media sosial yang berpendapat bahawa, video tular tersebut jelas dan terang merupakan perbuatan yang bertujuan menghina serta mencemarkan imej agama Islam.

“Justeru, sebagai Pihak Berkuasa Tempatan (PBT) di Kuala Lumpur, DBKL tidak akan sama sekali berkompromi dalam isu-isu sebegini.

“DBKL telah membuat siasatan lanjut terhadap lesen premis berkenaan dan tindakan menggantung sementara pengoperasian premis berkenaan telah dilakukan secara serta-merta,” katanya dalam kenyataan di sini hari ini.

Jalaluddin berkata, operasi penguatkuasaan akan diteruskan dari semasa ke semasa, selain berharap orang awam melaporkan sebarang insiden bagi memastikan perkara sedemikian tidak berulang.

Video berdurasi 54 saat itu tular di media sosial dan mendapat pelbagai komen dalam kalangan netizen apabila seorang wanita yang bertudung dan memakai baju kurung mendakwa dirinya telah menghafaz 15 juzuk Al-Quran sebelum menanggalkan pakaian yang menutup aurat itu dan hanya meninggalkan pakaian yang mencolok mata.

Sementara itu, kelab tersebut, ‘Crackhouse Comedy Club House’ dalam catatan Facebooknya mengecam sekeras-kerasnya kandungan video tular itu dan telah membuat laporan polis mengenai perkara itu di balai polis TTDI.

“Individu terbabit dan pasangannya telah dilarang berada di venue berkenaan sebaik sahaja selesai persembahan,” katanya. – BERNAMA


‘Sumpah buruk beg tu’ – Netizen kecam wanita beli beg RM44,500

CYBERJAYA: Video tular seorang wanita membeli sebuah beg tangan berjenama mewah berharga RM44,500 dengan menggunakan wang tunai menerima pelbagai respons dalam kalangan warga net.

Dalam video tersebut, pekerja di butik berkenaan kelihatan sedang mengira sejumlah wang RM50 menggunakan mesin pengiraan sambil disaksikan wanita terbabit.

Perkongsian tersebut mendapat perhatian warga maya yang kebanyakan mendakwa wanita itu tidak menggunakan kad kredit atau debit untuk mengelakkan dari membayar cukai.

“Pakai cash sebab takut LHDN tau erk?” selar netizen.

“Confirm LHDN sedang memerhati. Siap sedia ler… giler bawak duit cash banyak tu in public area… bangga ker dapat pikul cash banyak, show off. Sape ler mangkuk tu kan,” komen netizen.

Malah, netizen turut tertanya-tanya mengenai citarasa golongan berada yang dilihat ‘jelik’.

“Tak dengki tapi ada design lain lagi lawa dengan harga yang lebih berpatutan agitchu,” luah netizen.

“Tak kisah la duit cash ke credit, tapi sumpah buruk beg tu beli la yang elok sikit,” komen pengguna X.

Author

Nurul Ain Japri

View all posts

View all posts


Lapan pasukan Liga M3 serah dokumentasi proses pelesenan kelab

Oleh: WAHYUDIN AL-BALINGI

LAPAN Pasukan Liga M3 2022 kini di dalam fasa untuk melengkapkan penyerahan dokumentasi bagi proses pelesenan kelab sehingga 17 September ini.

Kesemua lapan Pasukan yang dimaksudkan adalah Kuala Lumpur Rovers FC, BRM FC, PIB FC, Imigresen FC, Armed Forces FC, Kinabalu Jaguar FC, Manjung City FC dan Harini FT.

Menurut Ketua Pegawai Operasi AFL, Mohd Raimi Fakri Mohd Fuad, pihaknya dengan kerjasama Malaysian Football League (MFL) sebelum ini telah mengadakan sesi Taklimat Khas Pelesenan Kelab pada 15 Ogos 2022 bagi lapan pasukan yang berjaya melayakkan diri ke Suku Akhir.

Sewaktu program tersebut berlangsung, kesemua pasukan juga telah dimaklumkan bahawa mereka diberi peruntukan masa kira-kira sebulan untuk melengkapkan proses pelesenan yang dimaksudkan.

Jelas Raimi, program itu bertujuan bukan sahaja menjadi modul pendidikan sebaliknya ia bakal menjadi titik permulaan untuk membimbing pasukan ke arah Pengurusan dan Pentadbiran yang lebih efisien berlandaskan Peraturan Pelesenan Kelab.

Ini kerana selaras struktur baharu Liga Super yang bakal dibarisi 18 pasukan pada musim 2023, dua wakil daripada Liga M3 akan memperolehi slot bermain di liga nombor satu negara sekali gus menjadi pasukan-pasukan yang berpotensi untuk bermain di Liga Super pada tahun hadapan dan kelulusan untuk Pelesenan Kelab adalah satu keperluan.

Mengulas lanjut, Raimi memberitahu AFL berharap agar semua pasukan dapat melengkapkan urusan Pelesenan Kelab ini walaupun tidak berjaya melangkah ke Final mahupun Play-Off ke Liga Super 2023.

“Pelesenan Kelab kini menjadi satu kewajipan kepada pasukan-pasukan yang ingin bermain di peringkat yang tertinggi dan adalah sangat baik jika semuanya telah pun bersedia sewaktu di peringkat Liga M3 lagi.

“Justeru AFL berharap kerjasama penuh daripada Pasukan-Pasukan seperti yang berkenaan agar dapat menyelesaikan proses dokumentasi Pelesenan Kelab yang telah pun diberikan tempoh sehingga 17 September 2022.

“Jika mereka gagal berbuat demikian atau lebih tepat tidak memenuhi syarat pelesenan kelab, mereka tidak akan diterima untuk bermain di Liga Super 2023 oleh MFL biarpun berjaya mencatat kemenangan pada Perlawanan Play-off akan datang.

“Apapun saya ingin mengambil kesempatan untuk mengucapkan selamat maju jaya kepada pasukan-pasukan Liga M3 yang bakal bermain dalam aksi separuh akhir pusingan kedua Liga M3 pada Ahad ini,” katanya dalam satu kenyataan rasmi.

Author

Media Variasi

View all posts

View all posts


Dua maut, van dan treler bertembung di Tanah Merah

TANAH MERAH: Dua maut selepas van yang dinaiki mereka bertembung dengan treler di jalan Kota Bharu-Machang-Jeli berdekatan Kampung Batang Merbau di sini semalam.

Ketua Polis Daerah Tanah Merah, Supt Mohd Haki Hasbullah berkata, dalam kemalangan pada 7.30 malam semalam, kedua-dua mangsa Muhamad Isyhad Ismi, 20 dan Nur Farah Nabilah Che Hasan, 23, maut di lokasi kejadian.

“Van yang dipandu Muhamad Isyhad dari arah Jeli menghala ke Tanah Merah. Sebaik tiba di lokasi kejadian pemandu dipercayai ingin memotong kenderaan lain sebelum berlanggar dengan treler yang datang dari arah bertentangan sehingga menyebabkan kenderaan berat itu terbalik di atas jalan.

“Pemandu dan penumpang van tersepit dalam kenderaan dan meninggal dunia di lokasi kejadian,” katanya dalam kenyataan.

Beliau berkata kedua-dua mangsa mengalami kecederaan parah pada badan dan kepala dan mayat mereka dibawa ke Hospital Tanah Merah untuk proses bedah siasat.

“Kes ini disiasat mengikut Seksyen 41 (1) Akta Pengangkutan Jalan (APJ) 1987,” katanya. – BERNAMA


Sabella raih empat anugerah, tewaskan jenama antarabangsa

KUALA LUMPUR: Tuah ayam nampak di kaki, tuah orang tiada siapa tahu.

‘Baju kurung tak perlu gosok’ yang diketengahkan Sabella membawa tuah apabila berjaya merangkul tiga anugerah emas dan satu Grand Prix pada Malam Anugerah Media Specialist Association (MSA) baru-baru ini.

Ketua Pegawai Eksekutif Sabella, Mohd Sufian Sulaiman berkata, Sabella satu-satunya usahawan Kecil dan Sederhana yang menerima anugerah terbesar pemasaran di Malaysia.

Katanya, kejayaan yang diraih itu bukan hasil titik peluh bersama isterinya, Siti Fatimah Abdul Samad sahaja, tapi ia juga kerja keras daripada warga kerja dan pasukan.

“Kami menang ketiga-tiga kategori yang dicalonkan iaitu Gold dan keseluruhan iaitu Grand Prix. Lebih membanggakan apabila kami tercalon bersama beberapa jenama antarabangsa dan tempatan terkenal lain.

“Sejujurnya, apabila diumumkan pemenang dengan menewaskan jenama hebat lain, memang berasa kerdil namun ini berkat daripada usaha yang tidak pernah jemu,” katanya dalam satu kenyataan.

Menurut Mohd Sufian, dia berharap anugerah yang diperoleh itu menjadi pemangkin untuk Sabella melangkah ke peringkat antarabangsa.

“Terima kasih kepada semua yang menyokong kami selama ini semoga ia jadi inspirasi buat usahawan kecil lain juga,” katanya.

Empat anugerah yang dimenangi Sabella adalah Branded Content (Gold), E-Commerce (Gold), Media Performance (Gold) dan Grand Prix.

Untuk rekod, jenama Sabella bermula dari rumah menggunakan sebuah mesin jahit dengan niat ingin membantu menambah pendapatan seisi keluarga.

Kini, jenama Sabella Holding Sdn Bhd (Sabella) mampu berdiri megah seiring dengan jenama terkenal lain di Malaysia.

Author

Tun Puteh Wanti

View all posts

View all posts


Google sedang menguji kewartawanan AI – NYT

GOOGLE sedang menguji produk kewartawanan dikuasakan AI dan membida produknya kepada organisasi berita utama, lapor New York Times pada Khamis, memetik tiga sumber yang rapat dengan perkara itu. New York Times didakwa antara cawangan yang didekati oleh Google.

Dikenali secara dalaman sebagai Genesis, alat itu mampu menjana berita berdasarkan input pengguna – butiran peristiwa semasa seperti siapa, apa, di mana, atau bila, kata sumber.

Syarikat itu didakwa melihatnya sebagai “teknologi yang bertanggungjawab” – jalan tengah untuk organisasi berita yang tidak berminat untuk menggantikan kakitangan manusia mereka dengan AI generatif.

Selain “menyeramkan” – dua eksekutif yang melihat cadangan Google itu dilaporkan menganggapnya sebagai “mengganggu” – pendekatan mekanikal Genesis untuk menghasilkan berita menjengkelkan wartawan.

Dua sumber dalaman memberitahu New York Times, ia mengambil mudah bakat yang diperlukan untuk menghasilkan berita yang bukan sahaja tepat tetapi ditulis dengan baik.

Jurucakap Google menegaskan bahawa Genesis “tidak bertujuan untuk… menggantikan peranan penting wartawan dalam melaporkan, mencipta dan menyemak fakta artikel mereka” tetapi sebaliknya boleh menawarkan pilihan untuk tajuk utama dan gaya penulisan lain.

Satu sumber berkata, Google sebenarnya melihat Genesis sebagai lebih kepada “pembantu peribadi untuk wartawan,” yang mampu mengautomasikan tugasan supaya penulis dapat memberi tumpuan kepada tugas yang lebih mencabar, seperti menemu bual subjek dan membuat laporan di lapangan.

Penemuan bahawa Google sedang mengusahakan “ChatGPT untuk kewartawanan” mencetuskan kebimbangan meluas bahawa Genesis boleh membuka Kotak Pandora berita palsu.

Chatbot AI Google, Bard dengan cepat menjadi terkenal kerana menghasilkan kepalsuan yang kompleks dan menawarkannya sebagai kebenaran selepas pengenalannya awal tahun ini.

Ketua Pegawai Eksekutif Sundar Pichai mengakui bahawa walaupun “halusinasi” ini nampaknya menjadi wabak dalam kalangan model bahasa besar AI, tiada siapa yang tahu apa yang menyebabkannya atau bagaimana untuk memastikan AI jujur.

Lebih buruk lagi, Genesis boleh meminggirkan berita sebenar jika Google menggalakkan penggunaannya dengan mengubah algoritma cariannya untuk mengutamakan kandungan yang dijana AI, editor radio Gabe Rosenberg menulis tweet tindak balas kepada artikel New York Times.

Beberapa saluran berita terkenal telah mencuba menggunakan AI dalam bilik berita, dengan hasil yang kurang menggalakkan. BuzzFeed beralih daripada menggunakan AI untuk menjana kuiz kepada menghasilkan berpuluh-puluh artikel pelancongan yang berasaskan formula tertentu dan kemudiannya mengumumkan semua kandungan akan dijana AI dalam masa kurang daripada enam bulan, walaupun berjanji kepada penulisnya pada bulan Januari bahawa pekerjaan mereka selamat.

CNET telah dikesan pada awal tahun ini yang mengeluarkan artikel yang ditulis AI sebagai kandungan yang ditulis oleh manusia dan menggunakan AI untuk menulis semula artikel lama untuk meningkatkan kedudukan enjin carian mereka.

Di sebalik bencana ini, OpenAI, syarikat yang bertanggungjawab untuk ChatGPT, baru-baru ini mula menandatangani perjanjian dengan organisasi berita utama seperti Associated Press untuk menggalakkan penggunaan teknologi dalam bilik berita.

Author

Taufik Asmady Abdul Aziz

View all posts

View all posts


Kantoi! Pekerja nasi kandar hanya berseluar dalam di dapur

PETALING JAYA: Seorang pekerja sebuah restoran nasi kandar ‘kantoi’ hanya memakai seluar dalam ketika berada di dapur premis tersebut.

Keadaan lelaki itu dirakam oleh salah seorang pelanggan yang secara kebetulan terlihat situasi tersebut.

Difahamkan premis itu adalah antara restoran nasi kandar popular di Pantai Johor, Alor Setar, Kedah.

Menerusi rakaman yang sudah tular di media sosial sejak pagi tadi, pekerja tersebut dilihat sedang duduk bertinggung sambil menghadap beberapa peralatan memasak di dapur.

Lelaki itu kemudiannya berpaling ke arah belakang dan segera menyedari aksinya sedang dirakam seseorang sebelum bergegas bangun dan membetulkan seluar dalamnya.

Menurut si perakam, dia mahu melaporkan kejadian itu kepada pihak berkuasa memandangkan tahap kebersihan premis tersebut diragui.

Menjengah ke ruangan komen, ramai mengecam tindakan pekerja terbabit selain meminta pihak berkuasa memeriksa premis tersebut serta mengambil tindakan kepada pemilik restoran kerana tidak mempedulikan keadaan pekerja di kedai.

“Mana pihak berkuasa, pergi tinjau restoran itu. Kalau di dapur pun hanya pakai seluar dalam, sudah pasti kebersihan makanan juga diragui. Tindakan tegas juga kepada pemilik kedai, patutnya tanggungjawab mereka semak dan pantau apa pekerja buat, pakai,” tegas Abudin.

“Menggelikan, dia masak di dapur pakai seluar dalam sahaja kah? Ke dia basuh pinggan manggkuk macam itu? Seram ini. Aku pernah makan nasi kandar kat situ. Allah, mahu nak muntah balik rasa tengok video ini,” luah Zizi.

“Panas sangat mungkin buat kerja di dapur, dia buka kejap untuk hilang panas,” seloroh pengguna lain. – Kosmo

Authors

Media Variasi

View all posts

Diyana Rahip

View all posts

View all posts

View all posts


‘Tolong saya dapatkan rumah, untuk habiskan sisa hidup’

KUALA LUMPUR: “Saya kalau boleh nak minta tolong dapatkan tempat tinggal untuk saya berteduh. Saya nak habiskan saya sisa-sisa hidup saya, dah tak lama lagi dah”.

Demikian luahan seorang pemilik rumah teres Kampung Sungai Bharu, Kampung Baru di ibu negara yang mahukan pembelaan setimpal diberikan kepadanya sebuah kediaman setelah menerima jumlah bayaran yang tidak setimpal.

Menurut penduduk itu yang hanya mahu dikenali sebagai Rodziah, 68, beliau telah menduduki kawasan tersebut sejak dari tahun 1967 dan telah menerima notis arahan berpindah dari pihak berkuasa sebelum 31 Disember ini.

Jelasnya, beliau memohon agar disediakan sebuah kediaman disebabkan faktor kekangan dari segi kewangan serta masalah kesihatan telah membataskan beliau untuk bekerja bagi menampung kos pembelian rumah baharu.

“Saya diarahkan berpindah Disember tahun ini. Saya sudah menetap di sini selama 55 tahun. Nak pindah saya tidak bekerja, selalu sakit berulang-alik ke hospital. Saya rumah pun kini tiada. Saya tidak tahu di mana lagi saya mahu menetap.

“Saya harap dapat bantuan daripada mana-mana pihak untuk tempat tinggal saya. Ini tanah pusaka saya. Jadi saya kecil hati, saya rasa amat sedih dengan pampasan yang terlalu sedikit,” ujarnya.

Beliau berkata demikian pada sidang media dalam program jelajah Harapan Muda Edisi Wilayah Persekutuan di Pusat Rukun Tetangga Kampung Sungai Baru, pada Ahad.

Tambahnya, jumlah nilai pampasan RM200,000 yang telah diterima menyukarkan beliau untuk membeli rumah baru mengikut harga jumlah pampasan tersebut.

“Hanya dapat pampasan berjumlah RM200,000. Mana ada rumah berharga jumlah seperti ini sekarang. Mana saya nak cari rumah dengan jumlah pampasan sebanyak ini. Dengan keadaan tidak bekerja, sakit sekarang mana nak dapat rumah dengan jumlah ini,” ujarnya.

Author

Mohamad Fitri Hazim Hazam

View all posts

View all posts


Dilanggar babi hutan, tapi dakwa dilanggar kereta demi insurans RM8 juta

JELI: Pengurus Bahagian Tuntutan memberitahu Mahkamah Majistret Jeli hari ini bahawa penuntut insurans dilanggar babi hutan, bukan dilanggar kereta yang diinsurankan oleh pihak penanggung insurans.

Zanariah Rahudin, 48, berkata demikian dalam prosiding perbicaraan berhubung dua wanita yang didakwa membuat laporan polis palsu bagi tujuan menuntut insurans dengan anggaran tuntutan melebihi RM8 juta di Mahkamah Majistret Jeli.

Pengurus Bahagian Tuntutan itu bertugas di sebuah syarikat insurans turut memberitahu mahkamah kenyataan beliau adalah berdasarkan laporan awal siasatan yang dijalankan oleh pihak penyelaras tuntutan insurans.

“Penuntut berkenaan yang dikenali sebagai Abdul Fatah Bin Salleh telah melanggar seekor babi hutan dalam kemalangan tersebut.

“Keadaan Abdul Fatah yang lumpuh dan hilang keupayaan kekal menyebabkan ibunya Siti Meriam untuk mewakili beliau dalam kes tuntutan sivil yang difailkan di Mahkamah Sesyen Pasir Mas terhadap motokar yang diinsuranskan oleh sebuah syarikat insurans.

“Saya pasti melalui bukti-bukti awal yang dikemukakan oleh pihak penyelaras kepada pihak kami, laporan polis yang dibuat oleh tertuduh adalah palsu.

“Bukti itu diperolehi daripada akuan sumpah, laporan polis Trafik Jeli, laporan perubatan yang di keluarkan oleh Hospital Jeli di mana Abdul Fatah dirawat dan laporan penafian yang dibuat oleh saksi di tempat kejadian,” katanya.

Saksi pendakwaan pertama itu berkata demikian ketika pemeriksaan utama oleh Timbalan Pendakwa Raya Nazuha Mohd Nasir dalam perbicaraan membabitkan dua wanita yang didakwa membuat laporan polis palsu untuk tujuan tuntutan insurans palsu pada tahun 2016.

Turut hadir, dua peguam pemerhati mewakili syarikat insurans iaitu Azizi Shaghir dan Roselizawati Mustapha.

Tertuduh, Siti Faridah Besar, 52, dan Siti Meriam Samat@Saat hadir ke prosiding diwakili peguambela mereka iaitu Renuka Krishnamy dan Ayasamy Velu.

Saksi itu turut mengesahkan ada membuat laporan polis sebelum menerima laporan keseluruhan daripada pihak penyelaras berkenaan yang dilantik pada 29 Mac 2017.

Terdahulu, ketika ditanya Nazuha adakah tuntutan sivil diteruskan, saksi memberitahu tuntutan tersebut telah ditarik balik pada 12 Disember 2017, walau bagaimanapun kos peringkat awal iaitu mencecah RM100,000 telah dibayar.

Peguambela mencadangkan bahawa anggaran jumlah tuntutan Abdul Fatah telah ditaksirkan oleh peguamcara yang dilantik oleh pihak insurans.

Majistret Ahzal Fariz Ahmad Khairuddin menetapkan tarikh perbicaraan seterusnya pada 7 dan 8 Ogos depan.

Beliau turut berkata bahawa beliau memberi keutamaan dalam kes ini kerana kes telah sekian lama tertangguh akibat PKP.

Mengikut pertuduhan, kedua-dua didakwa bersama-sama membuat laporan polis palsu untuk tujuan tuntutan insurans yang diketahui palsu di Ibu Pejabat Polis Daerah (IPD) Jeli jam 2.12 petang pada 8 Oktober 2016.

Kemalangan itu dilaporkan berlaku pada 12 Mac 2014.

Bagi kesalahan itu, mereka didakwa mengikut Seksyen 193 Kanun Keseksaan dan dibaca bersama Seksyen 34 kanun yang sama.

Sabit kesalahan boleh dihukum penjara sehingga tiga tahun dan juga denda.

Author

Tun Puteh Wanti

View all posts

View all posts


Polis buru penunggang motosikal samun lelaki di Shah Alam

SHAH ALAM: Polis memburu seorang penunggang motosikal yang terlibat dalam kejadian samun seorang lelaki di kawasan perumahan Seksyen 27, di sini pada 5.50 pagi Khamis.

Ketua Polis Daerah Shah Alam, Asisten Komisioner Iqbal Ibrahim berkata, kejadian itu berlaku ketika mangsa sedang melakukan aktiviti joging.

Beliau berkata, suspek yang menaiki sebuah motosikal telah datang ke arah mangsa dengan bersenjatakan parang ketika kejadian.

“Suspek merampas beg milik mangsa dan mangsa bertindak menarik semula beg tersebut sebelum suspek bertindak mencederakannya,” katanya dalam kenyataan pada Jumaat.

Jelasnya, mangsa yang merupakan seorang lelaki berusia 30 tahun mengalami kecederaan dan telah menerima rawatan di Hospital Shah Alam.

Tambahnya, tiada sebarang kerugian yang dialami mangsa manakala laporan dibuat oleh kakak mangsa pada 8.30 malam Khamis.

Katanya, kes disiasat di bawah Seksyen 394 Kanun Keseksaan.

Orang ramai yang mempunyai maklumat lanjut boleh menghubungi pegawai penyiasat Inspektor Anis Shafika di talian 011-10951310.

Author

Fazleen Safina Abd Jamil

View all posts

View all posts


Pasangan kekasih dituduh bunuh warga emas

MELAKA: Sepasang kekasih hari ini didakwa atas pertuduhan membunuh seorang warga emas di Mahkamah Majistret Ayer Keroh, di sini.

Noorbaizura Mohd Fuad, 34, dan Muhammad Faris Amjad Jamalludin, 24, dituduh secara bersama menyebabkan kematian terhadap Tan Kue Seng, 71, di tepi Jalan Gapam, Ayer Keroh, dalam Daerah Melaka Tengah antara 7 hingga 9 pagi, 9 April lalu.

Pertuduhan mengikut Seksyen 302 Kanun Keseksaan dan dibacakan bersama Seksyen 34 Kanun yang sama, yang membawa hukuman mati.

Bagaimanapun, tiada pengakuan direkodkan daripada kedua-dua tertuduh di hadapan Majistret Mazana Sinin, yang kemudiannya menetapkan 22 Ogos depan untuk sebutan semula kes dan tiada jaminan ditawarkan.

Pendakwaan dikendalikan Timbalan Pendakwa Raya Wardah Ishhar manakala tertuduh tidak diwakili peguam.

Terdahulu di Mahkamah Sesyen Ayer Keroh, Muhammad Faris Amjad mengaku tidak bersalah atas dua pertuduhan merompak.

Lelaki itu didakwa telah merompak sebuah beg tangan milik Syahida Ain Saripudin, 34, di tempat meletak kereta di hadapan sebuah kedai serbaneka di Jalan Kesidang 3/11, Taman Kesidang dalam Daerah Melaka Tengah pada 5.25 pagi, 8 April lalu.

Pertuduhan mengikut Seksyen 392 kanun Keseksaan yang membawa hukuman penjara maksimum 14 tahun dan denda atau sebat.

Muhammad Faris Amjad juga didakwa telah melakukan rompak dengan meragut sebuah beg sandang mengandungi dokumen penting, telefon bimbit dan wang tunai RM1,200 daripada Yoong Mee Yong, 69, dan semasa melakukan perbuatan merompak tersebut dengan sengaja menyebabkan cedera terhadap mangsa.

Beliau dituduh melakukan kesalahan itu di Jalan Laksamana 1, Taman Kota Laksamana, dalam Daerah Melaka Tengah pada 11.05 malam, 22 Mac lalu dan pertuduhan mengikut Seksyen 394 Kanun Keseksaan yang membawa hukuman penjara maksimum 20 tahun dan denda atau sebat.

Pendakwaan dikendalikan Timbalan Pendakwa Raya N Siva Shangari manakala tertuduh tidak diwakili peguam.

Hakim Darmafikri Abu Adam menetapkan 1 Ogos untuk sebutan semula kes. – BERNAMA


Bomba Selangor siap siaga hadapi fenomena air pasang besar

SHAH ALAM: Jabatan Bomba dan Penyelamat Malaysia (JBPM) Selangor bersiap siaga sebarang kemungkinan sepanjang fenomena air pasang besar yang dijangka melanda beberapa kawasan di Selangor sehingga Khamis ini.

Pengarah Bomba Selangor, Norazam Khamis berkata, pihaknya akan memastikan pemantauan di sebelah pagi dan petang dibuat  terutamanya di beberapa lokasi titik panas sepanjang fenomena air pasang tersebut.

“Antara lokasi titik panas yang dikenal pasti adalah Pelabuhan Klang, Kuala Selangor, Sungai Pinang, Teluk Panglima Garang, Sungai Besar, Sekinchan dan Kapar,” katanya ketika dihubungi Bernama.

Norazam turut menasihat orang ramai supaya sentiasa berwaspada dengan paras kenaikan air dan mengikut arahan pasukan penyelamat.

“Jika ada arahan untuk berpindah, mohon penduduk untuk mengikut nasihat pasukan penyelamat,” katanya.

Sementara itu, mengulas kejadian ban pecah di Tanjong Karang awal pagi tadi, beliau berkata ban tersebut telah siap dibaiki oleh Jabatan Pengaliran dan Saliran Selangor.

Pada Ahad lepas, Agensi Pengurusan Bencana Negara (NADMA) dalam perkongsian melalui Facebook memaklumkan bahawa Pusat Hidrografi Nasional meramalkan air pasang besar berlaku pada 8 hingga 13 Okt ini di beberapa kawasan iaitu Kuala Muda, Kedah; Bagan Datuk, Perak; Pelabuhan Klang, Selangor; serta Batu Pahat dan Pontian di Johor. – BERNAMA


PRN: Dekati pengundi dengan kaedah digital – Ahmad Zahid

KUALA LUMPUR: Keserasian jentera parti, pembahagian kerusi serta kaedah komunikasi dengan pengundi adalah antara perkara yang perlu diteliti oleh UMNO dan Barisan Nasional (BN) bersama rakan politiknya dalam Kerajaan Perpaduan bagi menghadapi pilihan raya di enam negeri.

Presiden UMNO yang juga Timbalan Perdana Menteri, Datuk Seri Dr Ahmad Zahid Hamidi berkata, sebagai contoh, kaedah konvensional untuk mendekati pengundi seperti kempen bersemuka tidak lagi boleh dijadikan keutamaan.

“Kita mesti berubah kepada penggunaan sistem digital, bukan lagi analog… kalau kita tidak berubah maka kita akan terus berada di kepompong lama.

“Tetapi saya yakin apabila kita terpukul dengan keputusan Pilihan Raya Umum ke-15, kita akan berubah dan kita telah mula berubah. Saya bagitahu Ketua Wanita, Pemuda dan Puteri supaya kita belajar daripada kesilapan parti lain juga,” katanya.

Beliau berkata demikian ketika menjadi tetamu program bual bicara UMNO Memilih 2022-2026: Inilah Rumah Kita menerusi siaran langsung Facebook NRChannelTV malam tadi.

Program bual bicara itu diadakan sempena pelancaran wajah baharu NRChannelTV iaitu saluran televisyen dalam talian yang dirasmikan oleh Ahmad Zahid.

Beliau berkata NRchannelTV adalah antara saluran yang tidak pernah ketinggalan dalam mengikuti perkembangan komunikasi dengan menyeimbangkan antara kandungan dan kemudahan teknologi ketika ini.

Ahmad Zahid berkata, walaupun saluran konvensional juga penting, orang ramai telah mula memilih untuk terus mengikuti dan menonton kandungan televisyen dalam talian dan perkara itu tidak dapat dielak kerana ia satu gelombang yang mungkin turut berubah pada masa akan datang.

“Syabas dan tahniah kepada NRchannelTV sempena perasmian studio baharu mereka. Saya mengharapkan jumlah penontonnya bertambah, tentu sekali kerana kandungannya berbeza daripada mana-mana saluran televisyen yang lain,” katanya kepada pemberita.

NRChannelTV ialah saluran alternatif media sosial yang bermula pada Disember 2020 dengan melaporkan isu terkini berkaitan dunia politik dan perniagaan. – BERNAMA


Enam cedera kenderaan dihempap pokok di Taman Maluri

KUALA LUMPUR: Enam individu cedera selepas kenderaan yang dinaiki mereka dihempap pokok tumbang ketika melalui Jalan Mahkota, Taman Maluri di sini, petang tadi.

Komander Operasi Pegawai Bomba Kanan 1 Mazuri Mat Zain berkata, pihaknya menerima maklumat berhubung kejadian pada 4.07 petang dan seramai 18 anggota dari Balai Bomba dan Penyelamat Hang Tuah, Bandar Tun Razak dan Unit Bantuan Perkhidmatan Kecemasan dikerahkan untuk memberi bantuan.

Beliau berkata kejadian berkenaan melibatkan tiga kereta dan sebuah motosikal yang dihempap pokok susulan hujan lebat dan angin kencang.

“Enam mangsa terbabit terdiri daripada dua lelaki dan dua wanita serta dua kanak-kanak yang berusia lingkungan dua hingga 70 tahun itu mengalami trauma dan kecederaan ringan dan dihantar ke Hospital Ampang untuk rawatan.

“Usaha memotong dan mengalihkan pokok tersebut sedang dijalankan bagi membuka laluan yang terhalang. Operasi turut dibantu pihak Angkatan Pertahanan Awam dan Dewan Bandaraya Kuala Lumpur,” katanya dalam kenyataan hari ini. – BERNAMA